text:
MINORANCIS LINGUISTICHIS
LA STAMPE IN LENGHE
FURLANE E SLOVENE
CENCE FINANZIAMENTS !
------------
Il câs
LA PATRIE DAL FRIÛL
Mensîl in lenghe furlane
La Patrie dal Friûl, storica rivista completamente in friulano fondata nel 1946, invita lettori, amici, simpatizzanti e friulani tutti a starle vicino in un momento di passaggio importante
Sabato 23 febbraio
alle 17,00
presso il bar del cinema Visionario di Udine, in via Asquini 33, sarà presentata la nuova veste grafica del mensile. Un'esigenza dettata dai recenti tagli agli enti primari per la lingua friulana fatti dalla regione: orizzontali, pesanti e senza preavviso.
(…) Al termine un piccolo rinfresco sancirà quello che si può considerare un vero e proprio licôf, il tradizionale festino che si fa in Friuli quando si arriva a costruire il tetto di una nuova casa, per una volta non fatta di mattoni ma di parole in marilenghe.
------------
Il câs
“Novi Matajur”
Dal sît internet del Comitât 482
09/02/13
Titui in ros e pagjinis in blanc
Se bo glas naših dolin ugasnu? La vôs de nestre valade si distudaraie? Chest titul in ros al vierç il numar di cheste setemane dal Novi Matajur, il setemanâl dai slovens de provincie di Udin.
Magari cussì no, la domande no je un esercizi di retoriche e nancje une maniere di fâ alarmisim. Il parcè dal risi che il Novi Matajur nol jessi plui al è spiegât in maniere une vore clare intai trê articui - un par sloven standard, un inte varietât slovene des valadis e un par talian - là che la redazion e conte la situazion critiche che il gjornâl si cjate a vivi. A rindi inmò plui di impat il messaç e je po la sielte, une vore sufierte, di lassâ in blanc dutis lis pagjinis dal setemanâl fûr che la prime. Un efiet, chel che al fâs il sfueâ un gjornâl vueit, che al vâl forsit di plui di tantis peraulis.
Di dulà nassie cheste situazion. Di une bande dai tais intai finanziaments e dai ritarts inte erogazion dai fonts assegnâts (ma cui che al spiete intal framieç al à di paiâ, par esempli, i dipendents, la stamparie, lis spesis di spedizion, lis boletis e v.i.): il stes probleme che al colpìs ancje altris mieçs di informazion che a doprin une lenghe minorizade (juste al 28 di Zenâr al Comitât 482 i è stât domandât di intervignî intune conference stampe là che Radio Onde Furlane e Radio Spazio 103 a denunciavin la lôr situazion une vore grivie). Di chê altre bande si à però di zontâ ancje une inchieste de finance che di passe un an e je daûr a blocâ lis risorsis che i spietaressin al Novi Matajur daûr de leç su la stampe. Un tant, si dîs, al coventarès par sclarî i rapuarts che a son tra il setemanâl e il cuotidian Primorski Dnevnik. Une vicende che e je pardabon di no crodi: prime si invide i sogjets che a àn finalitâts similârs a colaborâ tra di lôr par ridusi i coscj e miorâ i risultâts e po, a cui che lu fâs, i si mande la finance par viodi ce che al è sot…
o cjatâsi vinars ai 15 di Fevrâr, a sîs e mieze sot sere, alì dal Slovenski Kulturni Center di Sant Pieri.
Vuê plui che in altris moments al è impuartant dâsi dongje e sostignîsi, furlans cun slovens, slovens cun furlans.
Il Friûl nol à nissun avignî se chestis dôs comunitâts a van al mancul, se chestis lenghis si sfantin e se cui che i da vôs al siere.
------------


c: text/html

text:
Domenie ai 12 di Avost il Front Furlan al à organizât une manifestazion cuintri des operazions militârs che si dasvuelzin in Cjargne, in particolâr su la mont Bivare, lûc doprât come poligon stagjonâl. E someares une iniziative butade li, ma tabaiant cun Federico Simeoni, puarte vôs dal Front Furlan la impression si sfante di colp, anzit, si cjatin ducj i elements che l’autonomisim al varès di tignî a ments. Un trasferiment di 4000 paracadutiscj americans de Gjermanie ae caserme Dal Molin di Trevîs, al puartarès a fâ deventâ cheste monte un poligon stabil, doprât dut l’an in maniere pesante. Il dut passant sul cjâf de int e ancje dai organisim rapresentatîfs o des comissions che a varessin di operâ. Si zontin i svoi dai avions e elicotars di vuere che a passin parsore dute la Cjargne. Un alarm fuart chel pandût dal Front Furlan che nol à lassât di bessôi i organizatôrs, stant che ancje altris grops locâi ju àn seguîts, come Aghe di Mont e Cjargne in Moviment. No ultin l’impegn des maris de Cjargne, une vore preocupadis di ce che al ven sparât e lassât su lis monts, cui realtîfs pericui, ignorâts dai plui, sorestants in primis. «Une ocupazion militâr di un “Sît di Interès Comunitari” di alte valence paisagjistiche e naturalistiche intun comprensori là che dome la Regjon tai ultins 30 agns e à invistût svariâts centenârs di milions di euros», cussì al interven Simeoni in te sperance che la Regjon a vierzi il bec. Nancje i sorestants locâi si son fats sintî, probabilmentri, preocupâts, al zonte Simeoni, di sintî prin ce che a disin a Triest, evitant di jessi cjapâts pe golarine e di pierdi cualchi contribût, ecezion fate pal sindic di Soclêf che al à volût justificâ la sô mancjade presince. La Cjargne, par citâ une cjançon di Lino Straulino, “e je la mari dal Friûl” e se si lasse che chê realtât e muri, il vantaç al sarà dome par chei che a vuelin vê man libare su eletrodots, su risorsis idrichis, forestâls e pai zûcs militârs, il dut ignorant la int che taiant in continuazion i servizis e ven simpri plui sburtade a lassâ la Cjargne.
«A chest pont il destin al è in man nestre: o si ribelìn a cheste derive o tal zîr di 10 agns la Cjargne e mûr. E se e mûr la Cjargne daûr i va ancje la autonomie dal Friûl». Peraulis scletis chês di Simeoni, ma che a àn il savôr de veretât. ■
Mauro Della Schiava
MANIFESTAZIONS. Poligon su la mont Bivare, bersai: Cjargne............
Domenie ai 12 di Avost il Front Furlan al à organizât une manifestazion cuintri des operazions militârs che si dasvuelzin in Cjargne, in particolâr su la mont Bivare, lûc doprât come poligon stagjonâl. E someares une iniziative butade li, ma tabaiant cun Federico Simeoni, puarte vôs dal Front Furlan la impression si sfante di colp, anzit, si cjatin ducj i elements che l’autonomisim al varès di tignî a ments. Un trasferiment di 4000 paracadutiscj americans de Gjermanie ae caserme Dal Molin di Trevîs, al puartarès a fâ deventâ cheste monte un poligon stabil, doprât dut l’an in maniere pesante. Il dut passant sul cjâf de int e ancje dai organisim rapresentatîfs o des comissions che a varessin di operâ. Si zontin i svoi dai avions e elicotars di vuere che a passin parsore dute la Cjargne. Un alarm fuart chel pandût dal Front Furlan che nol à lassât di bessôi i organizatôrs, stant che ancje altris grops locâi ju àn seguîts, come Aghe di Mont e Cjargne in Moviment. No ultin l’impegn des maris de Cjargne, une vore preocupadis di ce che al ven sparât e lassât su lis monts, cui realtîfs pericui, ignorâts dai plui, sorestants in primis. «Une ocupazion militâr di un “Sît di Interès Comunitari” di alte valence paisagjistiche e naturalistiche intun comprensori là che dome la Regjon tai ultins 30 agns e à invistût svariâts centenârs di milions di euros», cussì al interven Simeoni in te sperance che la Regjon a vierzi il bec. Nancje i sorestants locâi si son fats sintî, probabilmentri, preocupâts, al zonte Simeoni, di sintî prin ce che a disin a Triest, evitant di jessi cjapâts pe golarine e di pierdi cualchi contribût, ecezion fate pal sindic di Soclêf che al à volût justificâ la sô mancjade presince. La Cjargne, par citâ une cjançon di Lino Straulino, “e je la mari dal Friûl” e se si lasse che chê realtât e muri, il vantaç al sarà dome par chei che a vuelin vê man libare su eletrodots, su risorsis idrichis, forestâls e pai zûcs militârs, il dut ignorant la int che taiant in continuazion i servizis e ven simpri plui sburtade a lassâ la Cjargne.

robotstxt: allowed

filter: keep


text:
LUTKE!_ Si clame Lutke, ven a stâi «pipinots»: al è un festival internazionâl di spetacui pal teatri li che i protagoniscj a son rês e fadis, manigolts e poliziots, princips e cercandui che a cjapin vite midiant lis mans e lis vôs dai atôrs in cjar e vues. Cheste rassegne sui generis si ten a Lubiane ogni doi agns, inmaneade – juste apont! – dal Lutkovno Gledališče Ljubljana (www.lgl.si), vâl a dî il Teatri dai pipinots di Lubiane, che al à à sede propi tal cûr de capitâl slovene, da pît dal cjistiel. Nassût tal 1948 tant che teatri citadin, in pôc plui di sessante agns a son stadis proponudis in sene passe 23 mil rapresentazions, clamant dongje trê milions 200 mil spetatôrs; vie pai agns, i atôrs de compagnie si son fats valê cu lis lôr oparis in centenârs di citâts vie pal mont.
La ultime edizion di Lutke si è tignude tal Setembar dal an passât: il prin premi al è lât a un spetacul inmaneât dal Teatri sloven dai zovins adun cu la associazion artistiche Konj (Cjaval), che a àn vinçût ancje par vie de creazion di pipinots pardabon origjinâi. Tal 2008 a àn cjapât part ae manifestazion compagniis di mieze Europe, pandint cemût che il teatri cu lis lutke al sei preseât vie pal forest: de Spagne ae Bielorussie, de Norvegje a Cipri passant traviers Gjermanie, Italie, Bulgarie… Insumis, uns cuarante compagniis si son cjatadis adun par fâ contents i piçui (ma ancje i grancj), contant storiis di fantasie o reâls, peadis ae vite di ogni dì. E chest ognidun doprant la sô marilenghe, puartant cussì a Lubiane buine part des fevelis dal Continent Vieri.
CENT AGNS DI PIPINOTS_ La art di creâ pipinots e nas in Slovenie juste un secul indaûr: il pari di cheste forme di teatri al è Milan Klemenčič, pitôr, nassût a Salcan (duncje su la rive dal Lusinç) tal 1875. Tai agns de sô zoventût al à vût studiât prime a Gurize po tal gjinasi a Triest; viers la fin dal Votcent al à frecuentât sei la Academie di art di Vignesie sei la Brera di Milan par po spostâsi in Gjermanie a Munic. Cjatât un lavôr fis a Aidussine tal 1903, al à podût dedeâ il timp libar aes sôs passions, la piture e il teatri dai pipinots. Tal 1910 al à metût sù un Malo marionetno gledališče (Piçul teatri dai pipinots); passât il burlaç de Prime vuere mondiâl, Klemenčič al puarte indevant il so lavôr, che cumò al cjape il non di Teatri sloven dai pipinots (1920-24). Al rive il sucès: tal 1930 al ven sielzût tant che president onorari de associazion slovene dal teatri dai pipinots, doi agns plui tart al ven nomenât president onorari de socie par dute la Jugoslavie. Intant, tai agns jenfri Prime e Seconde vuere mondiâl, in Slovenie si à pardabon une sfloridure di compagniis che a inmanein spetacui di teatri di cheste sorte: cun di plui, tal 1933 la capitâl slovene e da acet al congrès de Associazion internazionâl dal teatri dai pipinots.
Klemenčič, lât a vivi a Lubiane, al mûr tal 1957: so grant mert al è stât crodi che cheste particolâr forme di teatri e varès vût sucès ancje in Slovenie. Une des sôs capacitâts e je stade chê di fâ sù par so cont i pipinots zontant custums e senis, scrivint ancje lis storiis li che a son protagoniscj. Buine part dai siei lavôrs, cjapant dentri ancje buratins in miniature cetant fins, si cjatin cumò li dal Teatri dai pipinots di Lubiane.
ALESSIO POTOCCO
__________________________________
VOCABOLARIUT PAR LÂ A TEATRI IN SLOVENIE
GLEDALIŠčE = teatri
OPERA = teatri de opare
SPORED = program
PREDSTAVA = rapresentazion, spetacul
ODER = palc
PONOVITEV = repliche
IGRALEC = atôr
IGRALKA = atore
VLOGA = part
(di un atôr)
GLEDALEC = spetatôr
VSTOPNICA = biliet
ABONMA = abonament
SEDEŽ = puest, sente
TERITORI – SLOVENIE. Il teatri dai pipinots… par sloven............
LUTKE!_ Si clame Lutke, ven a stâi «pipinots»: al è un festival internazionâl di spetacui pal teatri li che i protagoniscj a son rês e fadis, manigolts e poliziots, princips e cercandui che a cjapin vite midiant lis mans e lis vôs dai atôrs in cjar e vues. Cheste rassegne sui generis si ten a Lubiane ogni doi agns, inmaneade – juste apont! – dal Lutkovno Gledališče Ljubljana (www.lgl.si), vâl a dî il Teatri dai pipinots di Lubiane, che al à à sede propi tal cûr de capitâl slovene, da pît dal cjistiel. Nassût tal 1948 tant che teatri citadin, in pôc plui di sessante agns a son stadis proponudis in sene passe 23 mil rapresentazions, clamant dongje trê milions 200 mil spetatôrs; vie pai agns, i atôrs de compagnie si son fats valê cu lis lôr oparis in centenârs di citâts vie pal mont.


text:
E va indevant la nestre racuelte di opinions di esperts dal setôr sul Libri vert prontât de Zonte regjonâl rivuart ae situazion de sanitât publiche di chenti. Dopo vê sintût il mês passât Guglielmo Pitzalis, miedi responsabil dal Servizi di medisine sociâl dal Dipartiment di prevenzion de Aziende pai Servizis Sanitaris numar 4 dal Friûl di Mieç, chest colp la peraule e passe a Giorgia Zamparo, gjornaliste publiciste, dal 2000 a Radio Onde furlane li che si ocupe di cuistions che a integnin la salût e la sanitât in regjon. Fin al 2007, la Zamparo e à curât la trasmission Cence fastidis; cumò e puarte indevant, in colaborazion cu la Ass n.4, un spazi cuindisinâl di mieze ore che al à par titul Ocjo ae salût.
Giorgia, ce pensistu dal Libri vert su la sanitât in Friûl-Vignesie Julie?
Par gno cont, in chest document si fevele e si metin dongje tantis tematichis di une politiche sanitarie regjonâl par sigûr une vore complesse. Il Libri, alore, jenfri lis sôs 35 pagjinis al met adun problematichis impuartantis ma i obietîfs no son propit tant clârs. Cun di plui, no vegnin presentâts esemplis concrets di ce che si podarès fâ e al pâr che nol vegni sugjerît nissun plan di azion efetîf.
Secont te, ce coventaressial risolvi prin di dut?
O crôt che al vadi ben pontâ in alt e fevelâ di grancj progjets, ma bisugnarès cirî intant di risolvi ancje i piçui e grancj disservizis de nestre sanitât, come il timp di spiete al telefon par cjapâ un apontament par une visite specialistiche, par un esam o par un aciertament sanitari, cence scugnî colâ tal privât, stant i timps luncs che par solit si à di spietâ.
Ce destin varano i piçui ospedâi?
Al è miôr che a stedin daûr aes esigjencis dal lôr teritori pluitost che cjapâ une lôr specifiche specializazion. Un esempli al è l’ospedâl di Sant Denêl che al à domandât di podê cuistâ in curt un machinari pe risonance magnetiche.
Di ce fevelistu te tô trasmission
Ocjo ae salût?
O cîr di tratâ dute une schirie di argoments sanitaris puartant informazions, sclariments e aprofondiments che a puedin vê une utilitât concrete: de impuartance de prevenzion ae cognossince e al ûs dai servizis metûts a disposizion dal public. Lis tematichis a son pardabon tantis e impen di fermâmi su chês cuistions di politiche sanitarie che tal imediât ae int no dan ni informazions ni rispuestis efetivis aes lôr dibisugnis reâls, par solit o ai miôr che i miedis e i specialiscj a fevelin di ce che si pues cirî di risolvi fasint alc che za al esist o che al è pussibil recuperâ.
Tal Libri vert si fevelial dal ûs des lenghis minoritariis te sanitât regjonâl?
Magari cussì no, dal ûs e de impuartance de marilenghe in sanitât no si cjacare. Al somee propit che no si vueli cjapâ in considerazion la necessitât de int di podê esprimisi te sô lenghe plui vere e spontanie, cuant che par altri e à di spiegâ robis cetant impuartantis di un ben grant come la salût.
ALESSIO POTOCCO
ATUALITÂT – Libri vert pe Sanitât-2............
E va indevant la nestre racuelte di opinions di esperts dal setôr sul Libri vert prontât de Zonte regjonâl rivuart ae situazion de sanitât publiche di chenti. Dopo vê sintût il mês passât Guglielmo Pitzalis, miedi responsabil dal Servizi di medisine sociâl dal Dipartiment di prevenzion de Aziende pai Servizis Sanitaris numar 4 dal Friûl di Mieç, chest colp la peraule e passe a Giorgia Zamparo, gjornaliste publiciste, dal 2000 a Radio Onde furlane li che si ocupe di cuistions che a integnin la salût e la sanitât in regjon. Fin al 2007, la Zamparo e à curât la trasmission Cence fastidis; cumò e puarte indevant, in colaborazion cu la Ass n.4, un spazi cuindisinâl di mieze ore che al à par titul Ocjo ae salût.


text:
Ducj a pensin che la miôr situazion pussibile in nature, inte societât, in economie e inte politiche e sedi l’ecuilibri. E la “crisi”, il moment di instabilitât che o stin vivint, e je dome la violazion di chest ecuilibri. Ducj si iludin duncje che prin o dopo dut al tornarà a puest, parcè che la condizion che o crodìn plui naturâl e je la armonie. Chest resonament al è deventât pe culture ocidentâl un “paradigme”, une di chês ideis dominantis che a son duris a murî parcè che a deventin clâfs par podê lei dute une classe di fenomens in maniere logjiche e razionâl. Dut câs no simpri un paradigme al resist ae confutazion.
Intun biel incuintri li dai Colonos te suaze di Avostanis Sergio Cecotti e Franc Fari a àn provât a dimostrâ che la crisi no je dome une situazion di grant disecuilibri, ma ancje une ocasion par tornâ a dissegnâ la nestre maniere di cjalâ il mont. E lu àn fat ancje ribaltant dal dut la prospetive. Cecotti di fat al à dimostrât che il “paradigme dal ecuilibri” nol è realistic, e lu à fat doprant une metafore sientifiche che plui furlane no si pues, il “teoreme de pignate”: ven a stâi che cuant che o scjaldìn une cite, la sô temperature e crès. E somee une ovietât, ma no ducj i cuarps tal univers si scjaldin cuant che si ur zonte energjie. Cecotti al à fevelât di un câs dulà che chest nol sucêt: lis busis neris. Alì il cjamp di gravitazion al è cussì penç che al glot dute la materie e la energjie che i capitin dongje, ma – al à dimostrât Stephen Hawking – cence mai cressi di temperature.
Al baste un câs cussì par sdrumâ secui di conclusions masse sveltis. Al dimostre di fat che “la condizion plui naturâl no je chê dal ecuilibri – al à rivât a concludi Cecotti – ma la normalitât e je la crisi, e duncje l’ecuilibri al è dome une ecezion”. Al covente duncje cambiâ il nestri mût di pensâ: l’ecuilibri nol è par fuarce ni stabil, ni positîf, ni necessari, e lis robis no tornin a puest di bessolis. Al covente doprâ vueli di comedon, e vivi e lavorâ “cul cûr cussient di cui che al vîf dome dentri de storie”, al à dit citant Pasolini. Il destin, insome, si drece cul fâ e no cul spietâ: e la nature, la vite e la storie a son fatis di ponts di roture, no di ricomposizion. Ancje se la situazion e somee chê di une transizion continue che no puarte di nissune bande (come in chescj ultims 20 agns), no par chest bisugne “fâ di mancul di cirî di vivi une vite eroiche” al à dit Franc Fari. “Ancje se il mont al somee sburtâ di une altre bande, al covente tignî a ments che il mût di vivi tradizionâl de int furlane fat di virtûts come la voie di lavorâ e la onestât nol à di jessi bandonât intal non de furberie e de frode, de vanitât e dal egoisim. Une vite eroiche e je chê – al à spiegât – di chei che no passin il timp che a àn a disposizion tant che indurmidîts, lacchè o paiazos”. Situazions che di solit a son une vore stabilis: “la stabilitât e fruce la vite” al à dit Cecotti, “la crisi e puarte dolôr ma – al à dit citant il “teoreme di Strizzolo” – nol è mai un mâl che nol sedi un ben”. L’ecuilibri al puarte viers la stasi e viers la muart, che e je la condizion di ecuilibri perfet e mai plui alterabil: invezit la crisi e je vite, magari fadie e marum, ma vite.
Pal nestri mont al è automatic considerâ inevitabil un ciert numar di catastrofis, ma cence la roture dai ecuilibris no je evoluzion, nol è progrès: “no par chest dutis lis crisis a son buinis”, al à zontât Cecotti, ma al reste il fat che “vivi al vûl dî preparâsi a la crisi di doman, parcè che une volte comedade une situazion al rivarà simpri un gnûf tiron a crevâ la tele che o vin imbastide”. La conclusion dal sindic-fisic e va daûr di une famose massime di Platon: “dome i muarts a àn viodût la fin de vuere”, e cussì “dome i muarts a àn viodût la fin de crisi”. Par chest, cuant che nus fevelin di riprese par cunvincinus che dut al sta par metisi in sest e par lâ viers il miôr, al covente visâsi che dome lis azions concretis che ognidun al puarte indevant a puedin dâ la misure dal sô “vivi eroic”. E bandonâsi aes previsions profetichis nol zove: lis cronachis dal avignî no son inmò possibilis. “Nus pues judâ dome la distribuzion des probabilitâts – al à sierât il sienziât Cecotti – ven a stâi cjalâ ce che seont lis informazions che o vin al podarès sucedi intun periodi avonde lunc tal timp”. Ma nol è cussì facil, e lis previsions “interessadis” no comedin lis crisis, ma parfin a rivin a discjadenâlis. ❚
Walter Tomada
Lidrîs cuadrade di crisi, ven a stâi il “Cecotti & Fabbro-pinsîr” par frontâ chest moment storic............
Ducj a pensin che la miôr situazion pussibile in nature, inte societât, in economie e inte politiche e sedi l’ecuilibri. E la “crisi”, il moment di instabilitât che o stin vivint, e je dome la violazion di chest ecuilibri. Ducj si iludin duncje che prin o dopo dut al tornarà a puest, parcè che la condizion che o crodìn plui naturâl e je la armonie. Chest resonament al è deventât pe culture ocidentâl un “paradigme”, une di chês ideis dominantis che a son duris a murî parcè che a deventin clâfs par podê lei dute une classe di fenomens in maniere logjiche e razionâl. Dut câs no simpri un paradigme al resist ae confutazion.


text:
‘Sef, dopo vê cambiât tancj lavôrs, di un biel pôc incà al viôt di Lucio, un omenon cul cjâf par cont so. Al ven contatât de femine di Kosim, un so vecjo coleghe rumen, che i dîs che Kosim al è sparît e i domande di cirîlu. ‘Sef al tache a movi pucis ator, fin che al va ancje a rompi i cits a Pieri Renturin, un om plen di amîs tai puescj juscj, ma soredut paron de CAMIN, la dite dulà che al veve cognossût Kosim
Lucio al veve bisugne di movi il cûl e jo o vevi dibisugne di resonâ, cussì lu ai menât a cjaminâ pes braidis, des bandis dal stalon. La Vierte e jere daûr a fâ il so fat che miôr no podeve, e si stave propit ben cjaminant sot des tors de alte tension, zigants che a ‘Sef, fintremai di piçul, i someavin tignî sù un cotulon cui lôr braçs, framieç dai prâts e dai cjamps di blave. Lucio al cjaminave trancuîl, cjalant fis denant, e pe milionesime volte mi soi domandât dulà che al jere, ce che al pensave. Rivâts alì dal vât, o cjapi sù doi claps, e ju bat tra di lôr.
Tic-tic, tichi-tic.
Lui al riduce cuant che lu fâs. Al cjale di une altre bande, come un orsut timit.
Tic-tic, tic-tic.
Cui che al pense che la malatie mentâl e sedi un robe a mieze strade tra Rain Man e ‘une persone tant dolce’, nol à mai viodût di un mat. O magari, lu à fat tant che volontari cualchi setemane ad an, e ae fin si è ancje sintût bon. Jo lu fâs di mistîr, e ogni dì o cjali i voi di sô mari cuant che lu voi a cjoli, e daspò o cjali chei di Lucio che al somee che no viodin nissun. Tal gno sac o ai lis manecis di latiç, salvietis e un cambi complet, tal câs che no viodi in timp chê so grispe dal lavri che mi dîs che le sta molant. Doi mês fa, pe strade, une machine i veve tirade une pivetade, e Lucio – spaventât – si jere platât daûr di me, come par fâsi parâ: lui, un omenon di passe cent chilos e cuasi doi metris. In doi agns e jere stade la uniche volte che al veve dât segn di cognossimi e cuant che lu ai contât a sô mari no voleve crodimi. Dut culì. O forsit, o jeri jo che ancjemò no capivi nuie, e no rivavi a lei i segnâi che mi mandave.
Dopo un altri tic-tic o met i doi claps tes sôs mans. Jes compagni une cuintri chê altre, fasint bati i claps. Ma lui al è cuissà dulà, e come che o moli lis sôs mans, al lasse colâ i claps par tiere.
Sedi come cu sedi, mi sarès propit plasût fâ un viaç tal so mont. Un mont dulà che nol jere nissun come Pieri Renturin e la clape di Nuova Eucarestia. Un mont dulà che Fortunât al rive a lavorâ, e dulà che nissun i gjave la patent a Franco il puestin. Un mont dulà che i amîs no sparissin, un dopo chel altri, par maridâsi, sistemâsi, lâ tal forest, copâsi in metafore o pardabon.
O ancje alc di plui sempliç: un mont dulà che jo, Kosim e Thomas o cjapìn i stes bêçs, o almancul o scombatìn insiemi par vêju.
Intant, in chest mont culì, Marie e veve reson: Kosim nol jere scjampât cu la cravuate. E jere dute un bale di Pieri Renturin, une des tantis. Une des sôs balis cence vergogne, che bisugnave crodii dome parcè che lui al jere lui, e si veve di cjapâ e tasê. E lui lu saveve, ancje dopo dal teatrin di vuê di buinore, tal so ufici, che jo a cjapâ e tasê no jeri un grant che. Par chel mi veve parât vie de CAMIN, no par altri. Ma cumò, ce podevial fâmi? O ai un dotorât e o ai la paie di un badant. O ai l’apartament che mi à lassât gno pari, e se si romp la machine o voi a pît.
Ma une bale par cuvierzi ce? Ce dal diaul aial cumbinât chest colp? E chê robe dal capanon?
Lucio si ferme a colp e al torne indaûr. Jo o cjali l’orloi e o capìs che, va ben, o podevi dâje vinte. Il soreli al è des bandis de Mont di Cuar, e ca di une ore o ai di puartâlu a cjase.
Fûr pe strade di cjase o incrosi il pandin de ASL. Mi pâr di cognossi l’assistent sociâl che al viôt de famee di Lucio, ma no i fâs câs.
I fâs câs invezit ae mari di Lucio, che nus spiete su la puarte di cjase. E à i voi ros, e e cîr di no vaî.
“‘Sef, mi displâs tant…” , mi dîs cuant che mi fâs dongje.
“Ce sucedial?”
La femine e tache a vaî dal dûr vaî.
“Jo no soi siore, ‘Sef. Ti pai cui bêçs che mi passe il comun, midiant de ASL. No àn mai fat storiis, ma prin al è passât l’assistent sociâl e al à dit che tu no vadis ben, che no tu sês un educadôr professionâl, e che di cumò indenant par Lucio a fasin un progjet cu la cooperative. Mi displâs tant, ‘Sef, che no tu sâs. Tu tu âs man cun Lucio, jo lu sai e lu ai dit. Ma lôr nuie, a son rocs. Mi àn tirât fûr lis leçs e altris cjacaris. Par fâle curte: no mi dan plui un franc, ma doman al ven un mulet de cooperative.”
E chest al è dut, par vuê. Ben, no?
Mi alci sù, o tiri fûr la butiliute dal gno sac e o voi sul seglâr a jemplâle. Par Lucio e je ore des sôs pirulis. O cjol un taçute te vetrine de cusine e o puarti dut a Lucio, che si è plaçât sul divan e che al cjale cun gole la aghe. I doi la prime taçute di aghe, lui le suie. Alore i met lis pirulis in bocje e daspò i doi une altre taçute, e po une altre. La mari e vai cul cjâf tra lis mans.
“Siore, no son problemis. Chei de cooperative a son brâfs e Lucio si cjatarà ben, cun lôr.”
Brâfs, formâts, cualificâts e soredut sotpaiâts…
O doi la ultime taçute di aghe a Lucio. Daspò le puarti tal seglâr, le resenti e le met tal disgoteplats. Mi tache a montâ il gnervôs, ma ancje la aflizion strambe e distacade di un che si lasse neâ, strac e stuf di bati i braçs dibant. Come cuant che mi vevin freât il vespin che par chel o vevi lavorât di muredôr dut l’Istât, e o jeri restât alì, a cjalâ il vueit dulà che lu vevi parchegjât. Come se al fos just che dut al ledi mâl. O, se no just, inevitabil.
O cjol il sacut e lu poi su la taule de cusine. O tiri fûr la robe di Lucio e o lassi lis ultimis disposizions. I domandi ae siore di disi al mulet de cooperative di clamâmi, che o volevi dai dôs dretis. E mi racomandi che mi clami, se e à dibisugne.
Daspò, o saludi. O doi une ultime cjalade al gno orsut di 112 chilos, e o voi.
(10, al va indevant)
Igor Londero


text:
Archivio 04/2017 – La Patrie dal Friûl
DI MANGJÂ CHEL MÊS CA............
SPARCS, VERZE BROCUL, VERZE CAPÛS, VERZUTIS DI BRUSSEL, VERZE, PUAR, LIDRIC lei di plui +
RICETE. Tarta de Santiago............
Torte di Sant Jacum di Galizie E je une torte une vore facile di fâ e pal fat di no vê farine di forment e va ben ancje par cui che nol pues mangjâ glutin. Ingredients: 3 ûfs; 150 grams di farine di mandulis; 150 grams di zucar; canele; scusse di limon gratade; zucar a […] lei di plui +
LA POESIE. Prin soul............
Ai sintût / ricjantâ / al rusignoul, / ‘sta doman, / da la vigna. / Cul prin bampul / flurît / al osava / al prin soul. / Dut intor, / coru inmensu, / a rideva la vita. / Dentra, / in cjasa, / jo soul. / E sintivi / cjantâ…/ E sintivi / murî […] lei di plui +
SIMPRI BOGNS. Egle Taverna, Claps dal Lusinç, Feagne 2016............
«A son claps / come lis peraulis / peadis / a une tiere, / slissadis de aghe / come une cjarece / e di fûc / cuant che il soreli / al bruse. / Claps / che il timp / nol consume / come il spirt / di un sintiment / che al reste / […] lei di plui +
Poker di Patriarcjis: cuatri as inte storie furlane............
Siart Siart von Beilstein, bavarês (?; 12 di Avost dal 1077), al met a disposizion dal imperadôr Indrì IV la sô scorte personâl par che al ledi a Canossa, ae presince di Gregori VII e de badesse Matilde, par domandâ perdon e par fâsi gjavâ la scomuniche. Cun cheste fuarte intuizion politiche, il patriarcje al […] lei di plui +
Il 1077 al devente une maiute............
La date de Fieste dal Friûl che o celebrìn ogni an, 3 Avrîl 1077, e devente une maiute. Autôrs chei de Friûlpoint, la marche di maiutis par furlan dal 1999. O vin sintût Michele Venier, il titolâr de dite, che nus conte de iniziative. –– Michele, cemût us ae vignude la idee? Chê dal 1077 […] lei di plui +
Nazions cence stât in fieste, dal Gales al Paîs Basc: lis fiestis di chei altris............
Ogni patrie e à la sô fieste, o cuasi. Sù par jù dutis lis nazionalitâts de Europe a àn cualchi zornade che vie pal an e à une impuartance identitarie specifiche. Par solit a son inovâi di fats storics o ben ricorencis che a son leadis aes fiestis religjosis – la Madone Imacolade in Corsiche […] lei di plui +
NETITI LA LENGHE............
CJARGNE. “La cort di Piedim”, ostarie cun cusine............
Ai 18 di Fevrâr e à cjapât gnove vite La cort di Piedim, ostarie cun cusine inte piçule frazion di Darte. La ostarie di plui di 50 agns e je stade il pont di riferiment pal paisut di 150 animis e cussì fintremai al Dicembar passât, cuant che Teresa Merluzzi e je lade in pension […] lei di plui +
O sin simpri stâts leâts a voaltris. Il salût dal sindic di Sapade li che si fâs la Fieste dal Friûl 2017............
A non de aministrazion comunâl di Sapade-Plodn o puarti il salût a ducj i organizadôrs de Fieste de Patrie dal Friûl, al Istitût Ladin Furlan pre Checo Placerean, a la Societât Filologjiche Furlane, al Arlef, ae Regjon Friûl-Vignesie Julie, ae Provincie di Udin, ae Assemblee de Comunitât linguistiche furlane e a ducj i furlans che […] lei di plui +
«Nol è pussibil lassâ la volontât popolâr tal limbo». Nestre interviste al sindic di Sapade/Plodn............
Come che aromai a san ducj, di timp Sapade e spiete di tornâ in Friûl. Fat ben dut chel che e veve di fâ dal pont di viste democratic e burocratic, ce sucedial? Che purtrop cumò dut al è in man al Parlament talian. –– Sindic Piller Hoffer, vino gnovis par chest benedet passaç di […] lei di plui +


text:
PERCORS DI ECONOMIE AZIENDÂL – Scuele de Infanzie di Avasinis – I.C. di Trasaghis
Chest percors al è stât pensât par meti in vore il curicul di Citadinance, fasint in mût che la scuele e colabori cul teritori e permetint ai fruts di cognossi il lôr paîs. Une gnove buteghe vierte te frazion di Vasinis e à dat la motivazion e stiçât la curiositât dai frutins che si son domandâts cemût e di dulà che a rivin lis robis e i prodots a scuele e te buteghe.
La mape
Percors di economie aziendâl te infanzie di Vasinis – MAPE
La mappa
Percorso di economia aziendale nell’infanzia di Avasinis – MAPPA
I materiâi
Percors di Economie Aziendâl par Furlan – pdf


text:
Un grues cambiament tal stîl abitatîf dai furlans al è vignût dal sigûr cu la ricostruzion tacade tai prins agns Otante. Lis cjasis a àn cambiât totalmentri filusumie: ancje se il numar dai components dai nuclis familiârs al è lât calant, lis cjasis si son distès slargjadis, rivant a une medie di sîs stanziis par abitazion e dôs par abitant, cuntun indiç di «comoditât abitative» dopli a pet di chel nazionâl. Plui di 8 abitazions ricostruidis su 10 a son vilutis unifamiliârs: cjasis par lôr cont, ben curadis e fatis sù cun criteris di «ipersigurece» antisismiche. E je lade scancelade la cort promiscue tipiche dai borcs furlans; al reste simpri un tocut di tiere che al caraterize lis cjasis: par solit però no si trate di un ort ma di un zardin.
DASPÒ DE RICOSTRUZION_ Cu la ricostruzion, si son viodudis dôs tindincis contrastantis: di une bande, il tentatîf di recuperâ (ancje in maniere artificiose) lis tradizions, di chê altre chel di scancelâ il ricuart di une vite semplice, e dispès ancje grame, che e veve caraterizât i decenis precedents. Tes gnovis cjasis si cjatin cusinins, salotuts, tinei, anticjamaris, verandis, mansardis, rimessis, tavernis, cence plui però chê sensibilitât che e rindeve la architeture rurâl tant significative. Cun di plui lis cjasis a son spes tecnologjichis. Il disvilup e la afermazion de domotiche – sience che si ocupe des tecnologjiis che a miorin la cualitât de vite in cjase – al è influençât di chei cambiaments de societât che ancje la nestre regjon e sperimente: un aument di fameis monoparentâls, di singui, l’alçâsi de vite medie e duncje l’invecjâ de popolazion che e pant gnovis dibisugnis, il fat di stâ simpri plui fûr di cjase, ma ancje un increment (o la sensazion di un increment) de criminalitât, e duncje de necessitât di protezisi des menacis esternis.
GNOVIS CENTRALITÂTS_ Se il spazi abitatîf plui impuartant par tancj agns e je stade la cusine cul so fogolâr, si è passâts ae centralitât dal tinel, custode de fin dai agns ’60, prins ’70, dal ben plui impuartant, la television. Infin, a vuê, la centralitât tes abitazions e je spes rapresentade di elements e di ambients a ûs cuasi dome «individuâl», tant che la postazion dal computer, o la console dai zûcs. Duncje, cul ridusisi dal nucli familiâr si fasin plui piçui ancje i spazis de condivision e de socializazion. Sfantantsi il mont contadin, a jerin za «saltâts» i lûcs sociâi de stale, dal curtîl e de cort, ma tai ultins agns i vêrs cambiaments a son par dentri de cjase. Il strenzisi de cusine al à permetût di vierzi une altre stanzie (il salot «bon»), regonade in maniere cuasi maniacâl e destinade dispès dome ai ospits. Un ambient che al fâs part de cjase ma che no si lu dopre. Come dî, un «status symbol». Ce che nus ten peâts inmò a une vision de vite rurâl al è salacor propit chest sdoplament de abitazion intune part destinade ae rapresentance, doprade di râr, e une pal ûs cuotidian. Chest al vâl ancje pe cusine buine, pal bagn gnûf, e v.i. O cirìn di integrâ modei abitatîfs e stîi di vite modernis e borghês cun chei inmò contadins e operaris. Come che al rimarche il sociolic Raimont di Strassolt, «lis scarpis impantanadis, lis tutis ontis, i odôrs fuarts dai mangjâs saurîts, a son incompatibii cu lis rafinatecis de cjase moderne, e duncje la vite cuotidiane e je stratignude tal scantinât».
In sumis, ni bêçs, ni comoditâts ni domotiche, no son inmò in stât di scancelâ la nestre olme contadine.
Linda Picco
SPECIÂL – La cjase furlane: dal fogolâr ae postazion pal computer............
Un grues cambiament tal stîl abitatîf dai furlans al è vignût dal sigûr cu la ricostruzion tacade tai prins agns Otante. Lis cjasis a àn cambiât totalmentri filusumie: ancje se il numar dai components dai nuclis familiârs al è lât calant, lis cjasis si son distès slargjadis, rivant a une medie di sîs stanziis par abitazion e dôs par abitant, cuntun indiç di «comoditât abitative» dopli a pet di chel nazionâl. Plui di 8 abitazions ricostruidis su 10 a son vilutis unifamiliârs: cjasis par lôr cont, ben curadis e fatis sù cun criteris di «ipersigurece» antisismiche. E je lade scancelade la cort promiscue tipiche dai borcs furlans; al reste simpri un tocut di tiere che al caraterize lis cjasis: par solit però no si trate di un ort ma di un zardin.


text:
Creaturis… da leggere
Questo dovrebbe essere il sito di uno scrittore e servire a quello, ma a volte, quasi sempre, me ne dimentico. Un po' perché non scrivo più un cazzo, un po' perché scrivere di scrivere fa ridere già così, un po'
Targhis e Zeis
Ma chest, une volte, al jere nassût par jessi un sît di un scritôr, ma stant che di cuant che o lavori a scuele no scrîf plui, al è un pôc deventât une fantasime, come sît. Beb
Cryptofriûl a Listize ai 9 di Avrîl
Doi agns indaûr, a inizi 2020, o jerin bielzà pronts par un event peât a Bisest, il libri che al à vinçût il Premi San Simon dal 2019. Al jere nuiemancul che il 29 di Fevrâr, il dì in spirt,
Pazience
Il sicari, pognet parsore des lindis, al smicjave la puarte dal om; la crôs dal mirin pontade su la mantie e il respîr a fonts, pasât dal mistîr. Un scritôr… Mah? Cuissà ce altris trafics che al veve par meretâsi i
Mari de gnot
Lôr mi clamin Mari. Di agnorums, etis sore etis, cuant che a vegnin a figotâsi tal gno grim di scûr, Lôr mi clamin simpri Mari. Voaltris no mi cognosseis, no mi vês mai capide, ma mi odeais e mi bramais la muart,
“Fevele”: une conte “argjentine”
Us vevi fevelât di trop che mi soi divertût a fa il discorint par furlan inte conversazion partecipative cui furlans di Buenos Aires. Ben, fra di chestis robis e jere ancje la esperience di Eduart, no tant biele, ma che
Premio Richinvelda – tra Meduna e Tagliamento
Chest, ben o mâl, al varès di jessi un sît di un che al scrîf, ma tal 2020 nol è che o vedi scrit masse. Ma chel pôc, ogni tant, mi ha dât sodisfazion, e par come che e je
La bionde
(E. Manet - la bionde cul pet scuviert, 1878) La bionde Edward al mateà cul telefonin e al sossolà
Il torment di Tonin
Il torment di Sant'Antoni, di Martin Schongauer (1448-1491), incision, Il torment di Tonin A jerin mostris, demonis, besteatis, creaturis stomeosis e cence dignitât. Tony aromai al jere sigûr: chel martueri al deve vite e dutis lis sôs pôris. Severin i poiave une man su la spale,
Vueits
Simona e sintì lis aìnis di Yuri sot ai siei pîts discolçs. E cirì a palpe lis scarpis, poiadis dongje dal jet, e doprant il telefonin e fasè lûs su la vierzidure taronde de jessude. In pîts intal scûr e spietà


text:
Plini il Vieli
Plini il vieli (23 - 79), par latin Gaius Plinius Secundus, nassût tal teritori di Novum Comum, "Como" al dì di vuè, al è stât un scritôr roman che cun la so innomenade opare Naturalis Historia di 37 libris al à cjacarât di biologjie, cosmologjie, fisiologjie animâl e vegjetâl, medisine e v.i. Al è muart tal an 79 durant la eruzion dal Vesuvi che e à sdrumât Pompei parcè che, par studiâ miôr chel che al sucedeve, al è lât masse dongje il pericul cence podê tornâ indaûr. La so muart e je stade contade dal nevôt Plinius il zovin.
Leams esternisModifiche
- Plìnio il Vecchio, treccani.it
- Plinio il Vecchio, Enciclopedia dei ragazzi (2006), treccani.it


text:
Jugn – PRIME PAGJINE – L’EDITORIÂL. La mê Patrie cussì biele e pierdude / L(I)NT AUTONOMISTE. Zuìn l’as
di briscule / PAGJINE 2 – Orias, la maravee cuntun sôl abitant / UNE FURLANE A ROME. Spetacul web dal Teatri di Rome su Cappello / UN FURLAN A MILAN. Tirâ il flât dopo la mancjance di aiar / PAGJINE 3 – Didatiche a distance in marilenghe: lezion di Catine ai fantats di Maian / Culture di condividi / PAGJINE 4 – FEMINIS FURLANIS FUARTIS. La bataie di Silvia cu la FAO cuintri de fam tal mont | Il profil di Silvia San Marco / FEMINIS FURLANIS FUARTIS. La fuarce de Afriche che no si viôt: lis feminis / PAGJINE 5 – PATRIARCJIS FÛR DAL ORDENARI. LA STORIE – Di prostitude a muinie dopo il sassini di Beltram / PATRIARCJIS FÛR DAL ORDENARI. I PROTAGONISCJ – Princip just e vescul pari: par chest Bertrand di Saint-Genies al fo libar di scugnî murî / PAGJINE 6 – A 70 agns des lotis dal Cormor, la memorie no sbasse il cjâf / Une schirie di events par no dismenteâ il presit de dignitât / Onde Furlane a 40 agns aromai e fâs scuele / PAGJINE 7 – Un furlan a Wuhan / PAGJINE 8 – FRIÛL EUROPE. Von der Leyen: Une Scozie indipendente? Parcè no / AUSTRIE. Il rebus des vacancis al timp dal Covid-19 / SLOVENIE. 30 agns di democrazie pe Slovenie / PAGJINE 9 – PAN E SALAM. Un virus tes lidrîs / La vuere dai dâts no sparagne nissun / FONDAZIONE FRIULI. Azions a pro dal benstâ familiâr / PAGJINE 10 – MUSICHE. Lino Straulino: tra ricercje e gnove creazion / Plinio Clabassi, il bas dal Friûl a cent agns de nassite / La vôs blancje di Giulia Daici tal so gnûf album / PAGJINE 11 – LA TIERE E LA GREPIE. Lis lidrîs dal vin inte sfide de pandemie / LIBRIS SIMPRI BOGNS. Angelo Signorelli, Mandi, Mandi!, Marian 2003 / IL FERÂL. Cuinte pontade. Autonomie come categorie spirituâl / IL STROLIC DI BETE. Jugn, il mês de burescule / PAGJINE 12 – LA CUINTRISTORIE DE OCUPAZION VENEZIANE – CE CHE O VIN PIERDÛT. Il Parlament e lis Costituzions gafadis vie des sgrifis dal Leon / LA CUINTRISTORIE DE OCUPAZION VENEZIANE. CE SUCEDEVIAL IN CHÊ VOLTE TAL MONT? Le penisule iberiche, cove di lenghis e culturis sioris di ricjece e bielece //
*** I articui a son disponibii fracant sul titul. Buine leture


text:
03 luglio 2009
Par continuâ a cjaminâ
Ve chi il video che al fâs un piçul struc de cjaminade di domenie passade, di Vençon a Sant Tomâs.
E je une testemoneance significative ancje se, pûr plasintmi ancje a mi i Abba, personalmentri o varès sielte une altre colone sonore: la sinfonie de nature e i moments che si à stâts cidins in scolte dome dai nestris pas no son paragonabii a nissune altre musiche.
E je une testemoneance significative ancje se, pûr plasintmi ancje a mi i Abba, personalmentri o varès sielte une altre colone sonore: la sinfonie de nature e i moments che si à stâts cidins in scolte dome dai nestris pas no son paragonabii a nissune altre musiche.
Nessun commento:
Iscriviti a: Commenti sul post (Atom)


text:
Brittany Kaiser e cognòs intun ristorant di Londre, a Mayfair, un dandy iresistibil che al zuie di polo, al bêf champagne e al colezione oparis di art. Si clame Alexander Nix e al è l’aministradôr delegât di une gnove societât: Cambridge Analytica. Jê, dotorande di 28 agns, e je une ativiste democratiche pai dirits dal om; i siei gjenitôrs le ritegnin «une persone vuidade di principis morâi, che e sarès stade buine ancje di vivi intun piçul apartament par lavorâ intune organizazion no profit che i crodeve». Ma i coventin bêçs, cussì e cole sot dal incjant di chest om carismatic che al bat su lis sôs debilecis: vanitât e ambizion. Il diaul al dopre simpri i stes sistemis…
◆ Come il dotôr Faust che, stuf dai studis canonics, si jere dât ae necromanzie sburtât de gole di podê, cussì Alexander Nix nol à fat studis regolârs ma al è deventât un strion dai dâts: inte ete dal digjitâl, al spieghe, i dâts a son il «gnûf petroli» e la lôr racuelte une «corse ai armaments». E in cheste vuere, Cambridge Analytica e à tirât dongje un arsenâl di dâts sui citadins americans, classificant lis personis cuntun metodi sofisticât di psicologjie comportamentâl: la analisi psicografiche. A ogni personalitât si da un numar di ponts che i psicolics a doprin par sielzi lis lôr motivazions prevalentis. Une scuadre di creatîfs podopo e pronte messaçs adats a ognidune di chestis categoriis.
◆ In ûs za dai agns ’70, la analisi psicografiche si doprave pôc, pai coscj di acuisizion dai dâts, che prin de ere dai social si ju cjapave sù cun cuistionaris individuâi. Cemût aie fat duncje CA a cjapâ dongje ducj chescj dâts? E à profitât di un fal di Facebook: fintremai al 2014, se un al zuiave – par esempli – a Candy Crush e al dave il consens al servizi, al lassave i siei dâts e chei dai siei amîs a cui che al veve disvilupade la aplicazion.
◆ Cambiadis lis regulis, Facebook al domande a CA di scancelâ i dâts cussì otignûts. CA si vuarde ben dal fâlu e e dopre il so database par condizionâ il vôt in diviersis tornadis eletorâls. Di cheste infrazion al ven fûr un dai scandui plui pençs dai nestris timps: il Datagate. Brittany Kaiser e je deventade diretore Business di CA; e cussì e pues testemoneâ cemût che la societât e vedi doprâts i dâts par influençâ il vôt su la Brexit e lis elezions presidenziâls americanis.
Il fruiâsi dal rapuart cu la compagnie e i titui su lis primis pagjinis dai gjornâi a sburtin Brit a sbregâ il so pat cul diaul, e a fâsi vôs di sot vie e ativiste digjitâl: il so “La Ditature dai dâts” al è un libri che nol pues mancjâ te biblioteche di cui che si ocupe di informazion e di comunicazion. Par chei altris, al covente a sclarî i problemis che la tecnologjie nus met devant ogni dì. ❚
La vuere dai dâts no sparagne nissunMatteo Baldan
Brittany Kaiser e cognòs intun ristorant di Londre, a Mayfair, un dandy iresistibil che al zuie di polo, al bêf champagne e al colezione oparis di art. Si clame Alexander Nix e al è l’aministradôr delegât di une gnove societât: Cambridge Analytica. Jê, dotorande di 28 agns, e je une ativiste democratiche pai dirits dal om; i siei gjenitôrs le ritegnin «une persone vuidade di principis morâi, che e sarès stade buine ancje di vivi intun piçul apartament par lavorâ intune organizazion no profit che i crodeve». Ma i coventin bêçs, cussì e cole sot dal incjant di chest om carismatic che al bat su lis sôs debilecis: vanitât e ambizion. Il diaul al dopre simpri i stes sistemis…


text:
Mandi nono!
Mandi frute, cemût?
Uh, nono, o ai propite dibisugne di une polse. O ai juste finît di discuti cuntune mari ta la chat di scuele.
Ta la… ce?
La chat*, nono, sù po, ti ai bielzà spiegât.
Ah, sì, la petechat, chê robe par peteçâ!
Eh, chê li.
Ma ce isal sucedût a scuele? Isal cualchidun che al barufe cul gno bis-nevodut?
No, no, no jentrin i fruts, nono, si fevelave di vacinis.
Di vacinis? E parcè fevelaiso di vacinis cu lis maris e no cui miedis?
Eh, sâstu cemût che a son fats i complotiscj…
Complo… ce?
I complotiscj, nono: chei che a crodin che dut al sedi un complot.
Dut ce?
Un grum di robis, nono: la industrie alimentâr, lis vacinis, lis strissis dai avions.
Lis strissis?
Chês che a lassin tal cîl i avions cuant che a passin.
E ce varessino di sbaliât?
Lis clamin strissis chimichis: a disin che lis doprin par cambiâ il clime.
Magari podessino, frute! Che in Friûl al plûf di 80 agns, dome che o sepi jo. Se a stan cambiant il clime, no stan cumbinant masse ben.
E dopo i aliens. Cualchidun al è sigûr che i aliens a son bielzà rivâts ca di nô, e che a lassin cerclis tai cjamps di forment.
Cerclis?
Cerclis, sì. Forsit par comunicâ alc. Cualchidun al dîs che a son retilians.
Se a son tant inteligjents a podaressin scrivi daurman cuatri peraulis, invezit di fâ dissegnuts! Dut câs, sui aliens forsit ur doi un pocje di reson ai tiei amîs complotiscj. Cun dute chê int strambe che e je ator… Cjale Toni, chel che al vîf in bande di Vigji, tal apartament dentri dal curtîl di Meni. Chel li, cuant che al ven l’Istât al sta dut il dopodimisdì distirât tal soreli, invezit di fâ l’ort o di lâ tal bar. Par me, al podarès jessi propit un retilian, cul sanc frêt come i madracs!
Ma nono, Toni nol è alien, al è dome triestin!
Tu âs reson, frute! Ma no ai ancjemò capît ce che a jentrin lis vacinis cui complots!
E je un grum di int che e crôt che lis vacinis a fasin deventâ autistics.
Po ben? Ce saressie di mâl? Cumò a vuelin jessi ducj professôrs e inzegnîrs, ma cuant che o jeri zovin jo, fâ l’autist al jere un biel lavôr!
Autistics, no autiscj! E je une malatie.
Ma lis vacinis no coventino propit par no cjapâlis, lis malatiis? Lassiju pierdi, chei complotiscj!
Sigûr, nono. La prossime volte ju mandi in chel paîs!
Sì, ma cul avion e dutis lis strissis! ❚
*viôt “La Patrie dal Friûl” di Lui 2017
di Bete di Spere


text:
Intes nestris plêfs di mont al è custodît un patrimoni storic inestimabil. Cjants antigons sorevivûts tai secui in gracie dal popul furlan. O fevelìn dal cjant patriarcjin, aquileiês, o “a la vecje”: ven a stâi, cjants liturgjics che a tornin indaûr al Patriarcjât di Aquilee e che a son rivâts oralmentri fin a nô, di pari in fi, passant pes glesiis dal Friûl. Cjants che vuê a vivin dome in cualchi isule gloriose che ju à conservâts. Pre Josef Cjargnel, di Remanzâs, ma di tant timp plevan di Guart (Davâr), cincuante agns indaûr al à cjapât sù un regjistradôr e al è lât ator pes cjasis a tirâ sù ce che al cjatave, massime dopo che al è rivât in Cjargne, dulà che la tradizion e jere inmò vive. Risultât? Une racuelte, forsit la plui impuartante de musiche liturgjiche furlane, che si cjate intal libri “Cjant patriarcjin de tradizion orâl”, publicât de associazion Glesie Furlane (inzornament di “Canti sacri aquileiesi della tradizione orale”). Lis melodiis patriarcjinis si puedin ancje scoltâ tal cd dopli “Cjantis di glesie dal Popul furlan”, repertori adat a compagnâ lis celebrazions di dut l’an, cjantât dal Coro “Rosas di Mont”, che Pre Josef al è diretôr.
____
Pre ‘Sef, ce aial discuviert cul so lavôr?
“Jo no ai scuviert nuie, par dîle vere. Chescj a jerin i cjants che si cjantavin in dutis lis glesiis fin ai agns ’60, prime de riforme dal Consei Vatican II: di chê volte indenant, a son jentradis lis lenghis vivis al puest dal latin e, ca di nô, la lenghe sielzude e je stade il talian. O vin cussì butât in aghe une tradizion nobil di secui e secui indaûr. Melodiis che la int si tramandave a vive vôs, par mieç di un grup di cjantôrs, che a jerin in ogni paîs. Une sorte di coleç deputât e ricognossût, depositari di une tradizion cuntune valence religjose liturgjiche, doprade massime a Pasche, Nadâl e pai Muarts. Cuant che al stave colant dut chest, jo o ai scomençade la mê ricercje, e infin o vin publicât un volum cun pre Pellegrino Ernetti, il grant scuvierzidôr di cheste particolaritât dai cjants di Aquilee”.
___
Cuale ise la specificitât dal cjant patriarcjin?
“Il cjant patriarcjin al à un caratar dongje dal gregorian; tantis di chestis melodiis a jerin su base modâl e no tonâl, come la musiche moderne. A jerin melodiis che si prestavin a jessi compagnadis a plui vôs in maniere spontanie, in particolâr compagnadis a tiercis paralelis. Cualchi volte, adiriture, a cuartis e cuintis consecutivis. La ritmiche no jere chê moderne dal ritmi misurât, ma e veve un ritmi libar, un pôc come il gregorian. Une musiche duncje profondementri religjose e cetant spirituâl che e rapresente une individualitât specifiche nestre: cuant che tu cjatis chei cjants alì, tu sâs dal moment che apartegnin a chê comunitât alì”.
___
Cuale ise la origjin dal cjant di Aquilee?
“Il cjant aquileiês al ven fûr di tradizions antigonis. Aquilee e jere une des plui grandis metropolis cristianis dai prins secui de Glesie e e veve madurît un rît propri, cui cjants pai salms, pe messe, e v.i. Cuant che Carli il Grant al à volût unî dute la Europe sot il so imperi, cul Sacri roman imperi de nazion gjermaniche, al à imponût une liturgjie uniche, ven a stâi chê romane, e al à dât il compit de unificazion a Sant Paulin di Aquilee. Ma la int e à continuât a cjantâ chei cjants achì, tant che alc al è rivât fin a nô: chest al è dimostrât de unitât stilistiche e di tocs de Istrie fintremai a Como. E no parcè che a son stâts scrits, ma dome tramandâts a vive vôs. Cheste tradizion e jere tant fuarte che i cjantôrs di glesie le tramandavin di pari in fi. Adiriture a Zoppè di Cjadovri un al à otignût la pussibilitât di cjantâ une lezion di Setemane Sante in Glesie di un altri, regalantji un cjar di fen e, a 1.500 metris, al è come il pan di mangjâ! Chest par dî trop che la int e jere tacade al cjant aquileiês”.
___
E cumò?
“Cumò cheste tradizion e je colade par pocje presince, pocje autonomie, pôc afiet. Dulà che le doprin ancjemò, i cjants a àn la lôr valence. Nô a Guart ju cjantìn siet voltis ad an e la int i pâr di tornâ a butâsi intune religjon sane, autentiche, nestre. Cun di plui, butant jù la cjase vecje, tancj no san plui dulà fâ sù chê gnove, cun chescj cjants tirâts fûr di sane plante. No si dîs di no fâ jentrâ i cjants gnûfs ma nancje di butâ vie ce che al jere inmò tal cûr de int, chest no. A son trê zonis dulà che si cjante ancjemò il patriarcjin a plen: a Guart, Çurçuvint e Rigulât. Cumò o vin la problematiche di cjantâ par furlan. Nuie di miôr: la lenghe furlane e je tant parint de lenghe latine, tant dongje, plui che no il talian, si pues cjantâ par furlan cu lis vecjis melodiis”.
___
Ise une similitudin jenfri il cjant aquileiês e la vilote?
“Lis vilotis a àn il stes ethos, la stesse poesie musicâl che si sintive cjantâ tes glesiis. Une volte no jerin lis radiutis, la musiche uficiâl si cjantave dome in glesie e lis vilotis si componevin cul stes caratar, cu la stesse maniere di armonizâ, cu lis stessis scjalis musicâls che a àn i cjants patriarcjins. Lis vilotis a son i cjants plui maraveôs che o puartìn ator pal mont: la spiritualitât e la contemplativitât de vilote a son fiis dai cjants patriarcjins”.
___
Cuâl isal il so auguri sul avignî dal cjant patriarcjin?
“O speri che la int e sedi stufe di chel nuie che al è stât metût al puest dai cjants patriarcjins. Chei cjants a vevin dignitât, la int ju cjantave sul seri. Cumò la int no si preste a cjantâ chei cocodè che si cjatin ator. Jo o ai regjistrazions che ti comovin fin aes lagrimis; cumò chest nol sucêt plui”. ❚
✒ Natascia Gargano
Il patrimoni dal cjant spontanii furlan, contât di pre ‘Sef Cjargnel............
Intes nestris plêfs di mont al è custodît un patrimoni storic inestimabil. Cjants antigons sorevivûts tai secui in gracie dal popul furlan. O fevelìn dal cjant patriarcjin, aquileiês, o “a la vecje”: ven a stâi, cjants liturgjics che a tornin indaûr al Patriarcjât di Aquilee e che a son rivâts oralmentri fin a nô, di pari in fi, passant pes glesiis dal Friûl. Cjants che vuê a vivin dome in cualchi isule gloriose che ju à conservâts. Pre Josef Cjargnel, di Remanzâs, ma di tant timp plevan di Guart (Davâr), cincuante agns indaûr al à cjapât sù un regjistradôr e al è lât ator pes cjasis a tirâ sù ce che al cjatave, massime dopo che al è rivât in Cjargne, dulà che la tradizion e jere inmò vive. Risultât? Une racuelte, forsit la plui impuartante de musiche liturgjiche furlane, che si cjate intal libri “Cjant patriarcjin de tradizion orâl”, publicât de associazion Glesie Furlane (inzornament di “Canti sacri aquileiesi della tradizione orale”). Lis melodiis patriarcjinis si puedin ancje scoltâ tal cd dopli “Cjantis di glesie dal Popul furlan”, repertori adat a compagnâ lis celebrazions di dut l’an, cjantât dal Coro “Rosas di Mont”, che Pre Josef al è diretôr.


text:
O soi nassût a Modot, un borgut tal comun di Murùs, tune cjase di contadins. Une cjase che no veve nissun «comfort», o comoditâts dal dì di vuê. Il «bagno» al jere une podine che si meteve te stale, che l’ambient al jere plui cliput. La «toilette» e jere fate di cuatri breis dongje de cort dal ledan. La «cjase», chê che cumò a clamin «cusine», uniche stanzie de vite cuotidiane, e jere furnide di spolert, taule, seglâr cui cjaldîrs pe aghe, vetrine par meti vie chei pôcs creps e padielis dal mangjâ e, tal sot scjale, un fregul di camarin par tignî il companadi. Lis cjamaris adalt e parsore il cjast, tal sotet. Un biel curtîl cun stale, toglât, cjôt e gjalinâr… dut ce che al coventave pe agricolture di une volte. Un biel puarton par jentrâ tal curtîl cuntun arc di piere cuntune date su la clâf di volte: 1752.
Cumò o pensi: cheste cjase le fasevin sù intant che il pape Benedet XIV cu la bole «Injuncta nobis» al scancelave de storie, de gjeografie, de vite de glesie e, se al ves podût, ancje de memorie il Patriarcjât di Aquilee! Sigûr che chei muradôrs che a fasevin sù la cjase o chei sotants che a lavoravin la tiere no si jerin nacuarzûts di cheste prepotence papâl, di cheste vergogne e scandul de storie. Lôr a continuarin a lavorâ, a puartâ i racolts al cont, a fadiâ di un scûr a chel altri, a preâ e a porconâ, a vivi e a murî come simpri.
No dome parcè che o soi nassût li dentri e o ai vivude la mê infanzie, ma pûr pe sô struture, e jere une cjase che mi plaseve. Ancje se no veve comoditâts. E cui lis vevial!? Ancje se no jere di nestre proprietât, che o jerin in afit. E cui jerial proprietari!?
I nestris paîs fats di tancj borcs cun cjasis une taco la altre, tune lungje filaine. Architeture «spontanie», semplice e essenziâl, però in armonie cul ambient. Biei puartons a arc che a puartavin in cjasis vecjis, ma cjamadis di calôr uman, di vite, di vitis, di solidarietât, di socialitât, di sapience, di preiere, di rassegnazion, di fadie, di puaretât dignitose, di sotanance, di umiliazions e disgraciis.
E, stant che si jere ducj sotans, mezadris o afituâi, la piês disgracie e umiliazion che e podeve capitâ e jere co il paron, il siôr, il cont al mandave il sfrat, al obleave a lâ fûr di cjase, a fâ Sant Martin, parcè che il fat al sucedeve simpri in Novembar, a fin stagjon. Obleâts a cjapâ sù chei cuatri strafaniçs e grabatui che la famee e disponeve e partî cu la sperance di cjatâ altri lûc dulà continuâ la fadie. No si jere tant lontans dai «servidôrs de çope» di ete medievâl. Mi impensi, cuant che o jeri frut, dai «gjigjos» che a rivavin ca dal tevisan, dai paîs de Livence e de Plâf cu lis vacjis e un cjar cjamât di pocjis robis a jemplâ lis cjasis lassadis vueidis.
Par chel i furlans a àn vût il «mâl dal clap». No volevin riscjâ di cjatâsi parâts vie di cjase. Un ben primari: cumbinâ un sflic di tiere di proprietât e fâsi sù, magari un tic a la volte, une cjase che nissun podès plui parâti fûr.
Cumò si viodin tantis cjasis, tantis «vilis» o vilutis une plui biele di chê altre, cul zardinut e cul prât inglês tal puest dal curtîl: nol mancje nuie.
O, salacor, al mancje il plui. E mancje la int. O viôt, tai nestris paîs cetantis cjasis sieradis, cetancj che a vivin dibessôi o cu la badant…, in spiete che il timp si sieri ancje chê cjase. Cjasis grandis cun ducj i confuarts, tiradis a puntin e dentri un, doi, nissun, o cul cartel par di fûr «Vendesi, tel 0432…».
Sino lâts al ecès opost? Valevie la pene che i vecjos a fasessin tancj sacrificis par viodi cumò la cjase vueide? No lu sai. Ciert che i viei a vevin reson: la cjase dai contents e je ancjemò di fâ sù!
Roman Michelot
L’EDITORIÂL – La cjase dai contents…............
O soi nassût a Modot, un borgut tal comun di Murùs, tune cjase di contadins. Une cjase che no veve nissun «comfort», o comoditâts dal dì di vuê. Il «bagno» al jere une podine che si meteve te stale, che l’ambient al jere plui cliput. La «toilette» e jere fate di cuatri breis dongje de cort dal ledan. La «cjase», chê che cumò a clamin «cusine», uniche stanzie de vite cuotidiane, e jere furnide di spolert, taule, seglâr cui cjaldîrs pe aghe, vetrine par meti vie chei pôcs creps e padielis dal mangjâ e, tal sot scjale, un fregul di camarin par tignî il companadi. Lis cjamaris adalt e parsore il cjast, tal sotet. Un biel curtîl cun stale, toglât, cjôt e gjalinâr… dut ce che al coventave pe agricolture di une volte. Un biel puarton par jentrâ tal curtîl cuntun arc di piere cuntune date su la clâf di volte: 1752.


text:
Miârs di personis in chescj mês a bandonin i Paîs dal Nord Afriche lant a cirî pâs e progrès in altrò. A rivin in Italie, ma il lôr intindiment nol è chel di fermâsi chenti. Lu àn mostrât a clâr ancje chei 46 tunisins che a son rivât, puartâts dal Stât, a Lignan: stant che a vevin il permès di permanence in man, che ju lasse libars di movisi, scuasit ducj si son fermâts tai ambients de Getur par cualchi ore e po a son partîts, cirint la strade de France. Dut câs, ancje chenti no son mancjadis peraulis fuartis di bande di cualchi fuarce politiche, insiemi cul sproc: “No ju volin”. Ce staial mudant te capacitât e volontât dal Friûl di dâ il bon acet ai forescj? La fevelade cul diretôr de Caritas di Udin, pre Luigi Gloazzo, e partìs propit di cheste domande.
Diretôr, staial pardabon cambiant il mût di resonâ dai furlans in cont di bon acet?
«Cence altri. Par vie che la sensibilitât e je une component fondamentâl dai ategjaments. Che a son dâts di tantis robis. Magari che a fossin simpri fîs dai valôrs. In realtât a àn une vore di emotivitât intor. In dì di vuê, o crôt che la culture dal popul e sei plui determinade de sensibilitât che no dai resonaments.
La culture di vuê e je, sot cierts aspiets, malade, par vie che e fâs de sensibilitât la uniche stele polâr dai siei compuartaments. Une cundizion che e prejudiche la vision di ce che al compâr, di ce che al è su la place dal mont».
Isal cualchi rimiedi?
«Bisugne resonâ. O vin di cirî di capî ce vision dal om e de societât che o vin. E stant che o sin ancje cristians, che a vûl dî insedâsi tal mont cuntune vision che si ispire a valôrs concrets, o vin di tignî ad a ments i contignûts ma ancje il metodi, tant a dî cemût che Crist al à vivût ce che al à dit».
Tal concret, cun chestis fondis, cemût si puedial frontâ in maniere corete il fenomen de imigrazion?
«Dispès si resone cjalant cheste int come che e fos miserabile, come che e vignìs a domandâti la caritât e vonde. Si dismenteisi che a son personis come nô, che a àn ancje lôr une cundizion fondamentâl di fîs di Diu. Ma i cristians, prime de lôr sensibilitât o dal lôr tornecont, a àn il comandament. Tant a dî, o vin une cundizion di vite sociâl che no simpri o rivìn adore a capîle, a governâle. O vin ancje emergjencis, ma in chestis vino di lassâsi cjapâ dome des nestris pôris o vino ancje di riferîsi ai grancj valôrs che a àn sostignût i popui fintremai cumò? Eco parcè che o disìn che il Vanzeli no je une pirule che tu glotis e che ti risolf dut».
I isal mai capitât di sintî a dî
“no ju volin”?
«Sigûr. Ma no àn coragjo di mostrâsi e di fâ un resonament su chestis robis, par vie che a son dominâts dal fastidi che e cree la television. Dal fastidi di vê il neri che al ven a vendi cjalcins che a ti no ti coventin. Un fastidi che, invezit di puartâ a une riflession, nus met devant dai voi une palandrane. Cussì o vin ancje predis che, di front di chescj fenomens, a disin: “o capìn dut, ma a àn di stâ a cjase lôr”. No rivin adore a rindisi cont che o sin di front a une cundizion gnove de umanitât e ancje de nestre societât».
Dut câs il fastidi al è reâl.
«Sigûr, ma si à di impegnâsi a capî.
Di front a chescj forescj si à di domandâ: “cui sêstu”, “ce fâstu”, “cemût mai rivistu achì”, “cui ti aial puartât”. Domandis che ti fasin capî cemût che cheste int di une bande e je dentri une necessitât di sorevivi e di chê altre e pues jessi dentri di un sfrutament».
E une volte capît?
«Se par câs nol è pussibil inserîju tal nestri mont, si varà ancje di dî che achì nol è puest par ducj. O ben che ancje lôr, se a intindin di restâ, a àn di cirî di inserîsi intune societât che a àn cjatade e che e ven prime di lôr. Jo no ur dinei lis dificoltâts dal inseriment, ma no ju trati nancje mâl. E po une altre precisazion: la plui part dai imigrâts no passe pe Caritas. E je int sane, che e cjate lavôr, che e je studiade, che e à une rêt di parincj e amîs che ju inserissin tal mont dal lavôr. Il fenomen al è cussì grant che chei che a son vignûts dîs agns indaûr ae Caritas cumò a àn ancje une impresute e a judin i lôr conazionâi. Juste chel che al sucedeve une volte cui nestri emigrants».
Antonella Lanfrit
VIERZIDURE – I furlans devant de imigrazion............
Miârs di personis in chescj mês a bandonin i Paîs dal Nord Afriche lant a cirî pâs e progrès in altrò. A rivin in Italie, ma il lôr intindiment nol è chel di fermâsi chenti. Lu àn mostrât a clâr ancje chei 46 tunisins che a son rivât, puartâts dal Stât, a Lignan: stant che a vevin il permès di permanence in man, che ju lasse libars di movisi, scuasit ducj si son fermâts tai ambients de Getur par cualchi ore e po a son partîts, cirint la strade de France. Dut câs, ancje chenti no son mancjadis peraulis fuartis di bande di cualchi fuarce politiche, insiemi cul sproc: “No ju volin”. Ce staial mudant te capacitât e volontât dal Friûl di dâ il bon acet ai forescj? La fevelade cul diretôr de Caritas di Udin, pre Luigi Gloazzo, e partìs propit di cheste domande.


text:
A Ziline di S. Zorç di Noiâr
si coltivin verduris arlevant pes, in mût sostignibil
Tal 2050 su la Tiere a vivaran 9,8 miliarts di personis, par rivâ, cul ritmi di cressite atuâl, a 11,2 miliarts tal 2100. Lu disin lis Nazions Unidis. Chest al vûl dî che se no si cjataran altris mûts di vivi, coltivâ e consumâ, nol sarà avonde di mangjâ par ducj. Ce fâ? Une rispueste, une vore interessante, e ven de pratiche de agheponiche, une forme sostignibile di produzion alimentâr che la agriculture dal avignî e podarès doprâ ancje par slizerî i impats dal om sul ambient. Di chest e je convinte Stefania Sarnataro, 30 agns, di S. Zorç di Noiâr, che cul fradi Edi e à metût in pîts “MontVert”, la prime e uniche aziende dal Friûl-Vignesie Julie che e dopre chest metodi inovatîf.
◆ Mari furlane e pari napoletan, Stefania e Edi a cressin inte tradizion e intal amôr pe buine mangjative, intal ristorant pizarie di famee, che e propon une cusine fate cun prodots frescs e di stagjon. Par ufrî il miôr ai lôr clients e par fâ dal ben pal ambient, i doi fradis a decidin di coltivâ un teren salvadi di proprietât cuntune gnove tecniche: la agheponiche, li che pes e plantis a lavorin insiemi, intun sisteme che al disfrute la risorse preziose de aghe in mût ecuilibrât e cence doprâ pesticidis o sostancis chimichis, parcè che nissune culture e ven plantade inte tiere.
◆ In pratiche, cheste forme di agriculture integrade e cumbine dôs tecnichis: la culture fûr de tiere (idroponiche) e l’arlevament di organisims acuatics (agheculture), intun unic sisteme a cicli sierât e a ricircul continui. I protagoniscj di cheste realtât a son trê: i pes, i bateris e lis plantis. Pes e plantis a vivin in maniere simbiotiche: i pes a gjenerin il nudriment pes plantis, intant che chestis a purifichin la aghe, “contaminade” dai refûts metabolics dai pes. La aghe, netade, e ven tornade a puartâ ai pes par tornâ a scomençâ il cicli.
◆ Pôc cognossude e doprade in Italie, la agheponiche e je stade adotade in tantis bandis dal mont cun risultâts une vore bogns. Stefania e Edi le scuvierzin midiant di un cognossint. A scomencin a studiâ un manuâl de Organizazion des Nazions Unidis pe alimentazion e pe agriculture, nassût dentri dal program di formazion de FAO tant che rispueste ae sfide de fam zero tal mont, e altris libris forescj sul teme; si metin in contat cun esperts dal setôr in Australie e in Texas. In Italie a cjatin une poie formative e di confront in “Aquaponic Design” di Bologne. A chel pont, a progjetin une sidrere automatizade di 660 metris cuadris di teren, a domandin e a otegnin un prestit (ma nissun contribût public, in pratiche inesistent par chest particolâr setôr, ancjemò pôc cognossût): e nas cussì, a Ziline di S. Zorç di Noiâr, la societât agricule “MontVert – Acquaponica FVG”. E je dal dut “green”, par vie che no dopre sostancis chimichis ni pe agheculture e nancje pe culture fûr dal teren. Eventuâi parassits a vegnin contrastâts cui insets antagoniscj e cun vuelis essenziâi. Par chest, ma ancje pal sparagn idric e eletric, la aziende di Stefania, no cate che e sedi stade inviade di pôc, si è adiudicade l’Oscar Green 2020 pe sostignibilitât, di Coldiretti giovani impresa.
I doi fradis a sielzin un non furlan pe lôr creature, «par ricuardâ di dulà che o vignìn, par marcâ il leam fuart cu la nestre tiere, la Patrie dal Friûl – e spieghe Stefania –, e ancje par evidenziâ la nestre mission cun “MontVert”: chê di tornâ un mont plui green, plui vert, aes gjenerazions che a vignaran».
◆ Dilunc de cuarantene, «o vin fat tantis provis di produzion cun grande sodisfazion”, che a àn permetût di doprâ intai plats dal ristorant di famee latuie, lidric, vuaìnis, selino, basili, fenoi, coçuts, pomodoros, cudumars, blede, pevaroncins. In curt, lis verduris produsudis a saran disponibilis ancje pe vendite al public.
La sperimentazion no si ferme, anzit, e va indevant cun simpri plui entusiasim e determinazion de bande dai doi zovins, cul jutori de none Marisa, che di orts a ‘nd à svangjâts tancj tal cors de vite e che si è svicinade ae agheponiche cun grande curiositât. Tant che «ancje jê e fâs provis – e dîs Stefania -: chest Istât e à plantât 10 semencis di cudumar par vie che tal so ort lis plantis no i fasevin nuie. Par un mês o vin cjapât sù une desene di cudumars in dì. E ce bogns!», e marche la zovine. «A jerin saurîts, sugôs, digjeribii ancje par cui che no ju mangje parcè che par solit i son pesants».
◆ Cu la coltivazion protete in sere e il nudriment just («La tiere e je simpri plui aride, par vie che je cetant sfrutade»), si puedin vê verduris plui sanis, eliminant i metai pesants che lis plantis a assorbissin de tiere e a puedin gjenerâ alergjiis, tant che il nichel, e che si ingrumin tal organisim. «O rivìn a produsi verduris di cualitât, sanis e gjenuinis, sauridis e sioris di proprietâts nutrizionâls», cence dismenteâ che lis plantis a cressin plui di corse e, duncje, la rese e je plui alte di chê de agriculture tradizionâl.
◆ Cui che al jentre te sere a Ziline di S. Zorç di Noiâr (la visite, gratuite, si prenote su la pagjine Facebook de aziende) al reste a bocje vierte devant di un spetacul vert maraveôs, cun colôrs impiâts e profums che a imbarlumissin. «Cuant che i visitadôrs a cercin lis nestris verduris – e conte Stefania – a restin maraveâts de sioretât dai savôrs: plui intens e cjariâts di chei che a son usâts».
◆ Te sidrere dai fradis Sarnataro si cjatisi devant di cuatri modui produtîfs compagns, ma separâts tra di lôr, ognidun componût di vascje pal arlevament dai pes, filtri, jet di cressite cun materiâl inert e vascje li che si coltivin lis plantis in panei che a stan sorevie su la aghe.
I vantaçs pal ambient di chest sisteme a son pardabon tancj. «Prin di dut al è un sparagn idric, parcè che la agheponiche, in gracie dal cicli sierât e dal ricircul continui, e dopre sù par jù il 90 par cent di aghe di mancul in confront di chê utilizade te agriculture tradizionâl. O fasìn dome riontis in funzion de evaporazion, dal assorbiment e de traspirazion des plantis. No son refudums dal arlevament dai pes par vie dal cicli sierât. No doprìn colts ni chimichis, ni pesticidis e fitofarmacs, ma vuelis essenziâi, bateris o insets antagoniscj par contrastâ i parassits su lis culturis, e vuelis essenziâi par rinfuarcî il sisteme imunitari dai pes e par prevignînt la comparse di parassits. O vin un consum contignût di energjie eletriche par alimentâ lis pompis (che a son za a bas consum energjetic) e pal ricicli de aghe, e o doprìn pôc la iluminazion, che, dut câs, e je a led a bas consum».
◆ Ta cheste maniere, si capìs ben che lis plantis a vivin, a cressin e si svilupin lant daûr dal cicli naturâl de zornade. E de stagjon, par sielte dai zovins titulârs de “MontVert”. «Ancje par cheste reson no vin implants di riscjaldament ni di rinfrescjament dal aiar par tignî une cundizion plui dongje pussibile al esterni».
◆ Il lavôr al è tant, nol cognòs polse («I pes a mangjin ogni dì…») e si fâs dut a man.
◆ Cuâi i prossims obietîfs? «Chel di promovi la agheponiche par rivâ a une agriculture biologjiche cence doprâ prodots nocîfs, fasint dal ben al ambient e miorant la cualitât de vite cuntune alimentazion plui sane, e par “liberâ” tiere di lassâ a prâts stabii o di rimboschî – e rispuint Stefania –. E, par chel che al tocje la nestre aziende, continuâ a sperimentâ gnovis produzions, tant che il zafaran». ❚
Agheponiche, la inovazion pe agriculture dal avignî. Il mont vert di Stefania SarnataroErika Adami
A Ziline di S. Zorç di Noiâr


text:
Al sarà presentât dentri dal mês di Dicembar il cuart dvd dal dissen animât promovût de Societât Filologjiche Furlane daûr di un progjet in colaborazion cu la Agjenzie Regjonâl pe Lenghe Furlane. I Omenuts a son une prime assolude pal nestri marcjât, a vegnin dai Little People de Mattel-Fischer Price e no son mai stâts produsûts par talian. La edizion furlane e je par cure di Massimo Garlatti Costa e Raja Films in colaborazion cu la Arte Video di Palme.
Il mont des ruedis al è il titul dal gnûf dvd che al cjape dentri, come chei altris, cinc episodis di cinc minûts dal un (La gare di Tonin, Miute e la super cope di gjelât, Bete e puarte la pueste, La nâf cu lis ruedis, La sfilade des ruedis). I protagoniscj a son simpri i piçui Bete, Miute, Lole, Pieri e Tunin cu lis vôs furlanis di grancj artiscj tant che Claudia Grimaz, Monica Mosolo, Nicoletta Oscuro, Massimo Somaglino, Alessandro Marini, Francesco Ursella, cu la traduzion e l’adatament di Elisabetta Ursella, la consulence pe lenghe furlane di Christian Romanini, la sincronizazion di Marco D’Agostini, la grafiche di Claudio Zorzenon e la sigle cjantade di Lino Straulino.
“Rivâ al numar cuatri – al spieghe Lorenzo Pelizzo, president de Filologjiche – al dimostre che si trate di un progjet concret e che si intint da continuitât a di une idee che e je plasude e e à vût cetant sucès tra i fruts e tes scuelis”. Za si pense za al cuint Dvd di realizâ pal 2009.
Propit sul teme des scuelis al è impuartant di rifleti. Omenuts al è un vêr imprest didatic, al insegne il lessic in maniere semplice e sclete e ogni episodi si siere cuntune morâl educative. Par chest, cu la poie de ARLeF, si proviodarà in curt ae distribuzion dai prins doi dvd intes scuelis de infanzie e dal prin cicli de scuele primarie dal Friûl storic.
Un biel regâl duncje pal Nadâl dal 2008.
Redazion
ATUALITÂT. I Omenuts a rivin al numar cuatri............
Al sarà presentât dentri dal mês di Dicembar il cuart dvd dal dissen animât promovût de Societât Filologjiche Furlane daûr di un progjet in colaborazion cu la Agjenzie Regjonâl pe Lenghe Furlane. I Omenuts a son une prime assolude pal nestri marcjât, a vegnin dai Little People de Mattel-Fischer Price e no son mai stâts produsûts par talian. La edizion furlane e je par cure di Massimo Garlatti Costa e Raja Films in colaborazion cu la Arte Video di Palme.


text:
For Disot
For Disot al è un comun che al dì di vuê al fâs part de provincie di Udin e al à 716 abitants.
Gjeografie[cambie | modifiche il codiç]
Il paîs al è logât a 776 m tal Cjanâl di Peteç, in Cjargne, dilunc la strade ch'e puarte tal Cjadovri. Il comun al è componût di trê borgadis: Tredul (Tredol, ta la variant locâl), Baselie e Vîc. Part dal teritori comunâl e je comprindude tal Parc naturâl da lis dolomitis furlanis.
Storie[cambie | modifiche il codiç]
Tal 1236 For Disot e For Disore a deventarin proprietât da la famee dai Savorgnan (Di chi il non Fors Savorgnans), par passâ tal 1797 sot dai Asburgo. Tornât a fâ part da la Italie tal 1866, daspò la tiarce vuere di indipendence, e vê subît une prime invasion di bande dai austro-todesc tal 1917, par vie de rote di Cjaurêt, durant la seconde invasion todescje de seconde vuere mondiâl For Disot al fu dât a fûc tal 1944 dai soldâts todescs, compagnâts, segont lis testemoneancis, da republichins furlans; dome une cjase, dal intîr paîs, e je scjampade a lis flamis e cumò For Disot al è un paîs dut gnûf.


text:
15 settembre 2009
Glesie Furlane a Friuli Doc
Obietîf di Glesie furlane (www.glesiefurlane.org) al è chel di cognossi, studiâ, promovi, valorizâ cun ricercjis, publicazions, incuintris dut ce che al rivuarde la dimension religjose te culture furlane cirint tant traviers lis fonts storichis che la realtât contemporanie. Propit par cheste azion che e à chê di puartâ a une dimension plui umane e incjarnade la opare di evanzelizazion, la associazion e à cjapât cun plasê la pussibilitât di partecipâ a la prossime edizion di Friuli Doc (dai 17 ai 20 di Setembar 2009). Une ocasion nassude grazie al intervent de Provincie di Udin, in particolâr par mert dal President Pietro Fontanini e dal Assessôr al Turisim Franco Mattiussi, e cu la colaborazion de associazion “Strada del Vino” di Aquilee.
Tal spazi dedicât si podaran cjatâ i libris editâts di chest grup di cristians e furlans che a cirin di lâ a font des lôr lidrîs culturâls e religjosis, par podê conciliâ in maniere armoniche la proprie fede cu la proprie identitât culturâl. Vuê si fevelarès di "inculturazion de fede" o di "vanzelizazion de culture". Il grup, nassût viers i agns '70, sul sburt dal Concili Vatican II (1962-1965), dai prins pas de Teologjie de liberazion e tal contest politic-culturâl de cussience autonomistiche furlane, al à come figure carismatiche iniziâl il professôr pre Checo Placerean (1920-1986).
L’apontament al è duncje di joibe ai 17 fin domenie ai 20 di Setembar sot dal tendon di place Venerio, daûr de glesie di Sant Francesc, dulà che i visitadôrs a podaran cjatâ ancje i libris di pre Antoni Beline (1941-2007), ma no dome, domandant informazions e podint cognossi miôr cheste associazion che e cjale al avignî dal Friûl di vuê cence dismenteâ il patrimoni inestimabil che al ven da la tradizion dal Patriarcjât di Aquilee.
Tal spazi dedicât si podaran cjatâ i libris editâts di chest grup di cristians e furlans che a cirin di lâ a font des lôr lidrîs culturâls e religjosis, par podê conciliâ in maniere armoniche la proprie fede cu la proprie identitât culturâl. Vuê si fevelarès di "inculturazion de fede" o di "vanzelizazion de culture". Il grup, nassût viers i agns '70, sul sburt dal Concili Vatican II (1962-1965), dai prins pas de Teologjie de liberazion e tal contest politic-culturâl de cussience autonomistiche furlane, al à come figure carismatiche iniziâl il professôr pre Checo Placerean (1920-1986).
L’apontament al è duncje di joibe ai 17 fin domenie ai 20 di Setembar sot dal tendon di place Venerio, daûr de glesie di Sant Francesc, dulà che i visitadôrs a podaran cjatâ ancje i libris di pre Antoni Beline (1941-2007), ma no dome, domandant informazions e podint cognossi miôr cheste associazion che e cjale al avignî dal Friûl di vuê cence dismenteâ il patrimoni inestimabil che al ven da la tradizion dal Patriarcjât di Aquilee.
Nessun commento:
Iscriviti a: Commenti sul post (Atom)


text:
Teorie dai grups
La Teorie dai grups e je une teorie matematiche nassude tal XIX secul principalmentri cul lavôr di Evariste Galois e di altris matematics de epoche. In curt si pues dî che la teorie dai grups e je il studi di insiemis cuntune operazion definide parsore che e à di vê proprietâts particolârs.
Esemplis di grups si puedin cjatâ in ogni cjanton de matematiche: de gjeometrie ae algjebre, de topologjie ae analisi, in ogni lûc la gjeneralitât de definizion e permet di adatâ il concet di grup a un grum di situazions diferents. Di plui, un grum dai concets plui imediâts che si incuintrin in matematiche a son, cence savêlu, grups. Cuasi ducj i insiemis dai numars (intîrs, razionâls, reâls, complès) a son grups cu la operazion di some (sarès a disi il sempliç plui "+").
Grup[cambie | modifiche il codiç]
Il concet di font de teorie al è apont il Grup. Viodìn par scomençâ di definîlu par ben.
Definizion[cambie | modifiche il codiç]
Un grup e je une copie formade di un insiemi e di une operazion *, che e sarès une funzion , che verifiche chês trê proprietâts achì:
G1) - proprietât associative: Se , si a di vê che .
G2) - esistence dal element neutri: al è dentri G un element neutri pe operazion *, al sarès a dî che par ogni .
G3) - esistence dal inviers: a ducj i elements al è associât un element , che al è clamât inviers di , di mût che .
Dispès, i grups, ancje un grum dai esemplis plui impuartants, a àn une altre proprietât, che comutative, sarès a disi che se alore . In chest câs il grup si clame abelian, o ancje comutatîf.
Esemplis[cambie | modifiche il codiç]
Come che o vin za dite te introduzion, i esemplis plui sempliçs di grups e son i insiemi numerics. Vedin cumò parcè.
- L'insieme dai numars intîrs cu la some, al è un grup abelian. Verifichìnlu.


text:
Dimpeç
Dimpeç al è un comun de Cjargne, in provincie di Udin.
GjeografieModifiche
Dimpeç al è logât a 560 m inte Cjargne, su di un ampli spunton tra il Tiliment e il Lumiei, lunc la strade ch'e, une volte al Pâs de Maurie e puarte tal Cjadovri. In plui che il cjaulûc a fasin part dal comun lis frazions di Clendis, Doltris, Voltoiis e Somp Cuers.
StorieModifiche
Su l'origjne dal non "Dimpeç" a son stadis fatis un grum di ipotesis: Pai studiôs, il toponim al podarès vignî dal non di persone latin Amphius (Frau) o de peraule combre Ampex o Ampoxi, venastaj lincuìn (Angelo Benvenuti). Stant ae lijende invezit il non al vignarès di un peç, cuntune cjasute vicine, che sot la sô ombrene a podevin polsâ e distracâsi i viandants. Il steme comunâl al è difat une cjase dongje di un peç. Il prin document scrît ch'al fâs in non di Dimpeç (clamât Donazion sestens) al va indaûr al 762. Il paîs, tal mût di dute la Cjargne al fo cedut tal 1077 dal imperadôr Indrì IV al patriarche di Aquilee, par pò lâ a finî tal 1420 tes mans dai vignesians, ch'a doprarin il legnam dai boscs de Cjargne par fâ sù lis lôrs nâfs. Cul 1797, an dal tratât di Cjampfuarmit, ancje Dimpeç al passà sot dal imperi asburgic par tornâ a la Italie tal 1866, daspò la tiarce vuere di indipendence. Te prime vuere mondiâl, cun la rote di Cjaurêt il paîs al fo ocupât dai austro-todescs par pò jessi liberât ai 2 di Novembar di bande dai cjavalegîrs talians. Vie pe seconde vuere mondiâl, la popolazion dimpecine e subì un grum di corots; par cuasi ogni famee al ere un parent tai alpins de division Julie. Tal 1943 a forin puartâts in localitât Plan dal sac 280 risonîrs neo-zelandês. Dilunc la vuere di liberazion partezane, Dimpeç al rivistè un rûl primari cuant ch'al divignì capitâl de Republiche libare de Cjargne.
Evoluzion demograficheModifiche
Di viodiModifiche
- Glesie di San Denêl
- Glesie de Santissime Trinitât, a Doltris
- Musei gjeologic de Cjargne, là dal palaç Unfer
- Palaç Beorchia-Nigris dal XVII secul, carateristic esempli di architeture cjargnele


text:
Ricuardâ pre Checo, intal sens di memoreâlu, nol è gran facil: tantis a son lis diamantaduris de sô personalitât pal rûl che al à vût inte bataie dal autonomisim, in difese de identitât furlane e in gjenerâl dal pont di viste culturâl e religjôs.
◆ Visâsi, invezit, di chel “clergyman” simpri plen di schelfe, de puce di toscan che lu acompagnave, al devente cuasi naturâl e ricorint – no dome in ocasion di datis e cerimoniis – par chei che a àn vude la fortune di cognossilu tant che insegnant intes aulis dal Stellini.
O soi tra chei, di chei agns dal Liceu, e o sarès un bausâr se vuê o disès che za chê volte o capivi, jo come tancj altris, la stature inteletuâl di chel predi che nus “faseve” religjon.
◆ Simpri cun bocje di ridi, cuasi surian, e za chest al varès volût dî tantis robis di lui. O vin capît plui tart che chê cjalade ironiche, marcade dai ocjâi dispès in belance sul nâs, e mandave carisme, nus regalave une concezion dal mont, une Weltanschauung par dîle a todesc vie, robe che i sarès plasude, chê dal dubi e de curiositât in ducj i cjamps: lis dôs cundizions essenziâls dal savê.
◆ Pre Placerean al cjalave lontan, ma par fâti cjalâ il futûr al voleve che tu saltàs intal passât. La sô ore di lezion si trasformave intun dialic rispietôs de “nestre ignorance”. Nol mostrave mai insoference pes nestris domandis, dispès provocatoriis in maniere stupide, viodûts i agns de contestazion studentescje che propit al Stellini e viveve la sô stagjon plui intense.
◆ Al sotscrit, tifôs fresc e malmadûr di Marx, i sclarive cualis che a fossin lis contradizions dal comunisim, lis sôs consecuencis dramatichis e la sô disfate inevitabile. Ma mai cun ruze, cun asse, cu la veretât di un dogme, che lui al jere so nemì braurôs in cualsisedi forme che si presentàs.
◆ E il Friûl? Nol faseve proselitisim in classe pes sôs ideis autonomistis. L’amôr pe sô tiere al steve intes citazions, intal fâ tornâ fûr la storie di Aquilee come se la cussience di cui che o fossin e di dulà che o vignissin e ves di nassi di un percors intim, personâl. Une scuvierte di fâ in plene autonomie.
Pre Checo al preparave lis cussiencis, al semenave ideis, ti vacinave cuintri de injustizie e de logjiche dai potents, ancje cence che tu inacuarzessis.
◆ Cuant che, a tu par tu, dongje de catidre i ai domandât ce che al pensàs dal ’68 che o jerin daûr a vivi, mi à rispuindût: “Dree, al finirà dut e svelt. O sês zovins e us stan doprant cemût che a àn fat simpri. Si stais dismenteant di cui che o sês fîs, o cjalais inaltrò e no viodês lis lidrîs, ma cence di chês no si va di nissune bande”.
◆ E dopo mi à fat bocje di ridi, ma e jere une bocje di ridi un pôc avilide. No une condane, ma nancje une assoluzion. ❚
Dree Valcic
I 100 agns di pre Checo, un profete che al cjalave lontanDree Valcic
Ricuardâ pre Checo, intal sens di memoreâlu, nol è gran facil: tantis a son lis diamantaduris de sô personalitât pal rûl che al à vût inte bataie dal autonomisim, in difese de identitât furlane e in gjenerâl dal pont di viste culturâl e religjôs.


text:
Ai 27 di Fevrâr dal 2011 a saran juste cinc secui de zornade, la Joibe grasse dal 1511″, li che plui elements che a jerin za in moviment in Friûl a precipitarin tune insurezion popolâr che, prime a Udin po intune grande part de nestre tiere, e metè in discussion, in maniere radicâl e violente, i ecuilibris di podê politics e sociâi di chê ete.
La storie dal Friûl, lassant in bande chei che si ocupin di storie in maniere professionâl o par passion, e je za avonde pôc cognossude; chest aveniment, che al à une impuartance cence confronts pe sô vastitât te storie de Rinassince taliane (e salacor i paragons si à di fâju cun altris tieris de Europe centrâl), al è inmò di plui tignût intun cjanton.
CONTEST EUROPEAN_ Il contest li che si davuelç al è ancje internazionâl: dal 1420 chê che e jere stade une esperience statâl plurisecolâr, il Patriarcjât di Aquilee, e jere finide e il Friûl dividût intune part sot de Republiche di Vignesie e une orientâl sot dal Imperi, in barufe continue tra lôr par cuestions di legjitimitât e jurisdizion. L’imprin dal Cinccent al segne, soredut a partî de Leghe di Cambrai (1508), cuant che Vignesie e je in pratiche in vuere cul mont intîr, un colp mortâl pai siei siums di deventâ une potence europeane e si fisse un confin che, in buine part e cun cambiaments di atribuzion statâl, al durarà fin al 1918. No plui duncje un Friûl tant che lûc centrâl te Europe, come che al jere sucedût te Ete di Mieç, ma un Friûl taiât in doi, margjinâl, sot svilupât e cun funzion soredut militâr, cu la mentalitât e la ideologjie che cheste si puarte daûr.
VIOLENCE DE ARISTOCRAZIE_ Duncje preparazion ae vuere o vuere combatude, ven a stâi violence; za la nestre tiere e jere cjamp di bataie tes lotis cun (relative) basse intensitât tra Venezians e Imperiâi e teren des incursion dai Turcs, ma i agns dal 1508 al 1514 a segnin un nivel di brutalitât che al sarà dificil cjatâ fin a agns dal secul a pene passât; violence e brutalitât che a saran patidis soredut des classis popolârs, dai contadins.
Lis cronachis nus contin une schirie di episodis che a fasin vignî i sgrisui li che i esercits imperiâi o i stradiots venezians a metin a sac i paîs, a ruvinin lis coltivazions, a puartin vie i nemâi, a fasin violence aes feminis e a copin oms, feminis, vielis e fruts cence misericordie. La stesse aristocrazie furlane e je descrite ancjemò te metât dal Cinccent di Jaroni di Purcie tant che une vore ostinade, supierbe, e cjapade de vendete … e di usancis cuasi barbaris”. Un dai protagoniscj di part çambarlane, Francesc Janis, une misture di inteletuâl di alt nivel e di om di azion, l’autôr di une detule ciniche e fulminante: Om muart nol fâs vuere”, mandât come ambassadôr di Vignesie ae cort di Carli V, al descrîf une discussion tra un nobil spagnûl e un talian, che e finìs cul spagnûl che al trai un scufioton al talian e Janis al dîs te maniere dai furlans”.
LA VERSION DAI SIÔRS_ Chescj a son i timps, e dute la enfasi dai comentadôrs antîcs o mancul su la bestialitât dai contadins, sul lôr jessi dominâts dal demoni secont cualchidun, e nas dal fat che dute cheste violence, in cheste ocasion, e ven butade intor ai nobii, tant che il mont si fos ribaltât, tant che la naturâl” subordenazion dai vilans si fos rote.
E dute la narazion che e ven fate, par opare simpri dai rapresentants des classis dirigjentis, e je imbombade di elements che a marchin chest nereôs ribalton dai naturâi” rapuarts tra i sogjets sociâi: de sere dal miercus li che i nobii a fasin fieste, intun ambient che si imagjinisi rafinât, si passe intun marilamp al maçalizi dal dì dopo. I nobii Strumîrs o i lôr colaboradôrs butâts tai poçs, Fidrì di Colorêt che al mûr butât par strade e cui cjans che i mangjin i budiei (simetric al passisi di cjans e purcits dal çurviel di Antoni Savorgnan, cuant che e rivarà la ore de vendete dai Strumîrs), la fieste in place de domenie cui contadins cun intor i vistîts dai nobii che a àn pene licuidâts e che si clamin un cun chel altri ridint cul non di chei: une rapresentazion dal carnavâl, tant che mont al incontrari, poiade suntun plan di realtât.
Vêr al è che di Udin il riviel si sposte tes campagnis, cun miârs di contadins organizâts tes cernidis che si movin cun grande determinazion e a son plui di vincj i cjistiei o lis cjasis nobiliârs brusâts o fiscâts cuntune cjace al feudatari acanide. A fermâ chest moviment i pensarà la Serenissime cuntun intervent militâr al massim nivel e po al sarà il taramot catastrofic dai 26 di Març, e la gjandusse che si puarte daûr, a dâi il colp finâl.
O ai nomenât i Strumîrs, i Çambarlans e la figure dal lôr sorestant Antoni Savorgnan: il cuadri des relazion internis aes classis dominantis in Friûl al jere struturât ator di chescj doi clans che a rapresentavin interès diferents e che a jerin impegnâts intune faide feroce tra lôr; in efiets la interpretazion dominante de insurezion dal 1511 e je stade a dilunc chê di un moviment sburtât e manovrât dai Savorgnans.
LIS FAZIONS DAI NOBII_ I Strumîrs a fasevin riferiment ae nobiltât dai cjistielans, cun fameis principâls i Torians o i Colorêts, cuntune fisse rêt di relazions di parintât tra lôr e cui feudataris imperiâi; a dominavin il Parlament de Patrie dal Friûl che i Venezians a vevin mantignût, ancje se il lôr stât economic dispès nol jere cussì bon, a jerin gjelôs des atribuzions che lis Costituzions de Patrie ur assegnave e no scuindevin une cierte simpatie pe part imperiâl. Chescj aspiets a àn puartât, tant che riflès di une storiografie nazionalistiche taliane che ju piturave come elements contraris a Vignesie (e duncje ae Italie intune cierte interpretazion), une part de storiografie autonomistiche a vê simpatie pai Strumîrs e a imagjinâju come protoautonomiscj furlans. Te realtât al somee che i cjistielans si poiassin aes istituzions de Patrie dome tant che element di conservazion dal lôr podê e che sul plan sociâl a fossin avonde pronts a mudâ i ecuilibris ereditâts de Patrie, par garantî i lôr interès predatoris cuintri de plui part dai furlans. Dal rest cuâi che a fossin i lôr intindiments lu dîs a clâr il manifest di un Colorêt che, fevelant de faide tra i doi clans, al scrîf: cheste inimicizie no je tra Colorêts e Savorgnans, ma tra i feudataris dal paîs e il popul”, intindint tant che popul i popolans di Udin e i contadins.
Chê altre fazion, chê dai Çambarlans e je dominade de figure di Antoni Savorgnan, dissendent di chê famee che e veve spalancade la puarte de Patrie ai Venezians. Cuntune disponibilitât finanziarie cence pâr tra i nobii furlans, contornât di un personâl politic une vore plui fin di chel dai Strumîrs, Antoni al à doi altris vantaçs: al è il referent dal guvier de Serenissime in Friûl (ancje se cjalât di cheste cun simpri plui sospiet) e al sa dâ dongje un bloc di aleâts che i Strumîrs no rivin nancje a imagjinâsi: piçule nobiltât, i popolans di Udin, la comunitât de Cjargne, i contadins che a son organizâts tes cernidis (lis miliziis di autodifese des vilis, necessariis intune situazion cussì militarizade). Al devente une sorte di difensôr dal popul cuintri des prepotencis dai cjistielans, ancje se chê di Savorgnan no je gjenerositât: al è un calcul politic che al à tant che direzion plui o mancul clare chê de creazion di une sô signorie personâl: lis cernidis e la rêt tra lis comunitâts rurâls i coventin parcè che a àn un fuarce significative. Il 1511 al marcarà la fin dal so progjet, Vignesie lu mole, al è lât masse innà stiçant i rivoltôs, e l’efiet al sarà la sô muart violente in esili e l’infuartîsi de faide che e continuarà fin te seconde metât dal 500.
LA AUTONOMIE DAI CONTADINS_ Lis comunitâts contadinis in dut chest rogan si coleghin sì ai interès di Savorgnan ma a conservin une lôr fuarte autonomie: i lôr obietîfs, come par altri in Carinzie, in Slovenie, in Cravuazie in Ongjarie, li che in timps avonde dongje si discjadenin riviei avonde simii, a son la lote cuintri dal fiscalisim e des angariis dai nobii, la difese des tieris di proprietât comune e la domande di rapresentance de lôr vôs; dut chest presentantsi tant che rêt di paîs che si dan dongje pai interès comuns; e chest al è un element di lungje durade te storie dal Friûl.
Come che al scrîf un storic no dal sigûr progressist tant che Pier Silverio Leicht: tra i contadins al jere, tal Cinccent e tal Sîscent, cualchi çurviel avonde fin par capî cuâi che a fossin i interès gjenerâi de lôr classe”. Che fuarce e çurviel no mancjassin ai contadins lu pant il risultât: Vignesie, no par gjenerositât ma par necessitât, è decît di istituî un organisim di rapresentance stabile des comunitâts rurâls e dai lor interès, la Contadinance, che al è un câs unic in Europe. Forsit fevelant di autonomie si varès di partî di chi.
Donato Toffoli
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Il monitori dal Vaiont
✽✽ “Se par te chest puest al à un significât, se lis stradis e lis monts ti apartegnin, no tu âs di vê pôre di restâ”. A son gjavadis dal libri “Resto qui” di Marco Balzano chestis peraulis che a ’nt costituissin la essence. “Resto qui” al fevele di un borc: Curon Venosta, paîs dal Sudtirôl che tal 1950 al fo somerzût di un lât artificiâl che si creà dopo de costruzion di une dighe. L’autôr lu à cognossût une dì di Istât dal 2014, intant che al jere in feriis, e al à decidût di contânt la storie traviers lis vicendis di Trina, vitime de violence fassiste che i impedìs di fâ il so mistîr di mestre. Cuant che il regjim al volarès cancelâ fin la identitât di un popul, no je altre strade che doprâ lis peraulis par contâ. Al è chel che e fâs Trina, indreçantsi ae fie sparide intal nuie.
✽✽ Chê di “Resto qui” e je la storie di une resistence, a une dighe prin di dut, ma ancje ae storie che cui siei imperatîfs e domande aes personis semplicis presits tant alts. Par esempli, di rinunziâ ae proprie lenghe e ae proprie culture, come che al è sucedût ancje chi di nô. Di rassegnâsi ae pierdite de cjase e dai afiets. Di “cambiâ”. Resisti al pues volê dî scjampâ, scuindisi. Ma al pues significâ ancje restâ. Ancorâts ae proprie tiere cun indurance. Parcè che, juste apont, se la tô tiere e à par te un significât, no tu âs pôre di restâ e di difindile. Ancje di chel che cualchidun al clamarès progrès, tant che al è sucedût a Curon, chel progrès che ta chei agns al domandave energjie. Trops paisaçs naturâi indi àno fat lis spesis, cuant che si à tratât di costruî centrâls idroeletrichis e bacins artificiâi? In cualchi câs ancje paîs intîrs, che a son stâts somerzûts. Al sucedè a Curon, ma ancje ae borgade La Maina, a Sauris, cuant che e fo costruide la dighe e cun jê al nassè il lât artificiâl, e compagn al borc di Movada cu la dighe sul puint Racli e il lât di Redone, in Val Tramontine. E simpri in non dal progrès, passant pes arogancis dai potents e pe impotence dai citadins, si fasè sù – li che no si veve di fâ – la dighe dal Vaiont. Al jere ai 9 di Otubar di 55 agns indaûr cuant che une frane si stacà de Mont Toc colant sul lât artificiâl disot. La onde che si fasè e stramontà la dighe lant jù pe aghe e puartant vie vitis – 1917 i muarts – e paîs intîrs. Al pâr che ae cerimonie inmaneade ogni an tal aniversari de frane, no saran chest an politics di non. Che a sedin o mancul (ancje se une lôr assence e sarès significative), ben plui impuartant al è mantignî il ricuart e la memorie di chê tragjedie, la veretât di int sacrificade e copade in non dal “progrès de Nazion” (a diserin cussì ai puars contadins che a doverin cedi cjase e terens a presits ridicui) e di une idee di avignî malsane.
✽✽ Chê tragjedie e reste – a 55 agns di distance – paradigmatiche di une nature violentade di oms che si iludin di podêle gjestî e guviernâ come che ur pâr, sfrutant ogni risorse pussibile, cence considerâ lis consecuencis pussibilis. E di comunitâts no scoltadis e no cjapadis dentri tes decisions. Ma il teritori al è di cui che lu vîf, e propit par chest al è cui che lu vîf che al à di decidi ce fâ. Scoltâ lis comunitâts locâls par cualchidun – ancje in dì di vuê – nol è altri che un berdei fastidiôs a pet de necessitât presumude di fâ oparis buinis di produsi ricjecis. Ma a ce presit e par cui? Pal plui par pôcs e che no son dal teritori. Ancje in Friûl, par esempli cul business des centralinis idroeletrichis: cetancj implants e continuis richiestis di derivazion, massime in mont. Tante part dai profits (a front di cuotis di concession di ridi) no restin in Friûl, ma a finissin tes sachetis di societâts privadis “forestis” che no ur poche ni di rispiet dal deflùs minim vitâl dai flums e des aghis interessadis des centralinis, ni dal impat su la biodiversitât, sul ecosisteme (e o fevelìn di fonts di energjie rinovabile). Ve alore la impuartance di contâ ce che al sucêt, di restâ par difindi ce che al è nestri e che al sarà dai nestris fîs e che al fâs part de nestre identitât, di pretindi che i nestris sorestants a fasin prin di dut il ben dal teritori e des comunitâts che achì a vivin. Il Vaiont nus al insegne, simpri che al sedi cualchidun che al vûl imparâ. ❚
di Erika Adami